Олим Тошбоев. Давлат тили: туғилиш азоби - www.ziyouz.uz\nБош саҳифа МатбуотҲозирги давр матбуотиОлим Тошбоев. Давлат тили: туғилиш азоби\nОна тили ҳақида гап кетса, хаёлимга энг аввал Абдулла Ориповнинг 60-йиллар бошида ёзган “Она тилимга” шеъри келади. Унда:\n“Она тилим сен борсан, шаксиз,\nМен ҳам тўти бўлиб қоламан”,\n– деган сатрлар бор эди. Бу шеър минг-минглаб мухлислар қалбида она тилига бўлган муҳаббатни уйғотганига сираям шубҳа қилмаймиз. Йиллар ўтиб, шоир бежиз безовта бўлмаганини ҳаётнинг ўзи тасдиқлади. Яқин ўтмишга хаёлан сайр этиб, ҳар бир авлод эслаши ва билиши шарт бўлган воқеаларни ёдга олсак.\n“Ёшлик” журналининг 1986 йилги 10-сонида Чингиз Айтматовнинг “Литературная газета”нинг ўша йилги 33-сонида берилган суҳбати таржимасини ўқиш мумкин. “Ё ҳаёт, ё мамот” деб сарлавҳа қўйилган мусоҳабада миллат маънавияти, миллийлик мавзусида баҳс юритилиб, ёзувчи ўша даврдаги амалпараст демагоглар маҳмадоналиги сабаб миллий тил камситилаётганини танқид қилади. Ч.Айтматовга кўра, “Токи тил мавжуд экан – халқнинг умри боқийдир. Ҳар бир тил муайян халқ учун азиз ҳисобланади. Ҳар биримиз бизни вояга етказган, бизга энг бебаҳо бойлигини – тилини ҳадя этган халқ олдида қарздормиз: тилимизнинг софлиги учун, бойиши учун жон куйдирсак, фарзандлик бурчини адо этган бўламиз”.\nМустабид тузум даврида миллий тил муаммосини бу тарзда дангал муҳокама қилиш учун Чингиз Айтматов бўлиш керак эди. КПСС сиёсатига мос тушмайдиган ҳар қандай фикрни таъқиб қилган совет цензурасининг Ч.Айтматовни қайчилашга қўли калталик қилган. Туркий халқлар ифтихорларидан бўлган адиб СССР халқ депутатларининг биринчи съездида ҳам худди мана шу оҳангда сўзлайди. Адиб-арбоб иттифоқдош республикаларда миллий тилга давлат тили мақомини бериш масаласида кечаётган қизғин жараённи қўллаб-қувватлайди ва қатъий қилиб, маҳаллий халқларнинг тиллари давлат тили бўлиши керак, дейди.\n“Ўзбекистон адабиёти ва санъати” ҳафтаномаси 1987 йил сентябрининг 25-кунида “Куюнчак газетхонлардан хатлар” рукнида ғаллаороллик Товбой Хўжамбердиев “Яқиндан бошлаб Ғаллаорол партия комитетининг пленумлари фақат рус тилида олиб бориладиган бўлди. Ҳолбуки, Ғаллаорол қишлоқ райони ҳисобланади. Қишлоқ аҳолисининг рус тилини қандай билиши эса ҳаммага маълум. Пленумлар қатнашчилари орасида рус тилини яхши биладиганлар билан бир қаторда яхши тушунмайдиганлар ҳам учрайди. Бас, шундай экан, улар мажлисдан нима оладилар?\nЯна бир муаммо – ўзбек тилини билмайдиган раҳбарлар ҳақида ҳам ўйлаб кўриш лозим. Ҳеч қайси раҳбар дала ва фермаларда меҳнат қилаётган оддий халқнинг тилини билмай туриб уларни ўз ортидан эргаштиролмайди.\nОна тилини севмаган одамда ўзи туғилиб ўсган заминга, аждодларимиз минг йиллар давомида яратган буюк маданий меросга, ота-онага, урф-одатларимизга муҳаббат бўлармикан?” деб ёзади.\nБу мактуб биргина муаллифнинг эмас, минглаб, миллионлаб одамларнинг дарду армони эди. Лекин бу ҳолни аксарият юртдошларимиз мажлис ва машваратларда очиқ айтолмас, борди-ю, тиш ёрган вақтда ҳам боши туҳматдан чиқмасди. Чойхонаю тўйхона гурунглари, гап-гаштаклардаги муҳокамалар секин-аста газета-журнал саҳифаларига ҳам кўчади. “Ёшлик” журналининг 1988 йилги 1-сонида қўшработлик Т.Ўрозов фикрлари берилган.\n“Ёшлик” журналининг 1987 йил 9-сонида босилган Абдулла Қаҳҳорнинг “Тил ҳақида нутқ” мақоласини ўқиб ушбу хатни ёзяпман.\nАввало, мақолада ўз она тилимиз – ўзбек тили ҳақида кўтарилган муаммоларни жуда-жуда тўғри деб ўйлайман. Ҳақиқатан, тилимиз жуда бой, лекин унга нописанд қараётган ҳам, камбағаллашишига “ҳисса қўшаётган” ҳам ўзимиз ва фақат ўзимиздир.\nҲозир қаерга қараманг, ўзбекча ёзувлар камайиб кетмоқда. Кўчаларнинг номлари дейсизми, магазинлар пештоқидаги ёзувлар дейсизми, шиорлар дейсизми – деярли ҳамма ёзувлар рус тилида. Мени тўғри тушунинглар: кўнглимда ўз она тилимизга куюнчакликдан бошқа ҳеч қандай ният йўқ. Фақат, айтмоқчиманки, шу ёзувлар ўзбек тилида ҳам ёзилса ҳамма бирдай ўқийди, аниқроғи, моҳиятига, мазмунига ҳамма тушунади”.\nКаттагина дард, аммо бир ҳовуч ҳадик билан битилган мактубларга расмийлар ҳеч қандай жавоб бермайди. Чунки бу Марказқўм учун муаммо эмас – Ғаллаоролу Қўшработнинг муаммоси!\n“Ўзбекистон адабиёти ва санъати” газетасининг 1988 йил 22 январь сонида Мирза Кенжабоевнинг “Дилдошлик” мақоласи “Тилга эътибор – элга эътибор” рукнида босилиб чиқади. Халқ тарихи – тил тарихи, деган тамойилни эсга олган шоир бир тилни оёқ ости қилиш эвазига иккинчи тилни улуғлаш ёки бир тилни улуғлаш учун иккинчи тилни оёқ ости этишни сиёсий жоҳиллик деб ҳисоблайди. М.Кенжабоев ўзбек тилининг луғат бойлиги ниманинг ҳисобига бойиб бораётганини таҳлил қилар экан, тил бузилиши икки хил сабабга кўра, биринчиси, чет сўзлар ўринли-ўринсиз ишлатилаётгани, иккинчиси ўзбек тилининг қадимий сарфу наҳви, яъни грамматикасига қўпол ҳурматсизлик қилинаётгани туфайли содир бўлаётганини айтиб ўтади. Шоир жиддий муаммони ечиш, хатони тузатиш йўли Тошкент, Самарқанд дорилфунунларида, республиканинг педагогик йўналишдаги олий ўқув юртларида эски ўзбек тили (имлоси) факультетларини очиш ҳамда таҳрир илмини қатъий жорий қилишда деб билади.\nМана, ўшандан бери учта ўн йил ўтди. Муаллифнинг энг охирги таклифи – таҳрир масаласи бугун жон талвасасида турибди. Аҳвол шундай давом этса, эрта-индин бу сўзнинг ўзи ҳам ишлатилмаслиги мумкин.\n“Бизга ўзбек тили нимага керак?..”\n“Ёш ленинчи” газетасининг 1989 йилги 10-сонида В.Ҳамроевнинг “Бу ёғи нима бўлади? Тил ҳақида ва фақат тил ҳақида эмас” мақоласи босилган. Аслида, бу мақола “Ташкентская правда” газетасидан ўзбекчалаштирилади. Мақолада ёзилишича, 1988 йил 3 декабрда Талабалар шаҳарчасида талаба-ёшлар ташаббуси билан “Ўзбек тили байрами” ўтказилади. Ётоқхоналар оралиғидаги қаровсиз футбол майдонида бир неча юз талаба-ёш ва меҳмонлар давра қуради. Аслида, талабалар имкон йўқлигидан бу жойга йиғилади. Чунки туман ижроия қўмитаси тадбирни университет саройи ёки майдонида ўтказишга рухсат бермайди. Лекин байрам тадбирини Тошкент шаҳар ва вилоят қўмиталаридан келган расмий вакиллар бир четда кузатиб туради. Айримлари даврага яқин бориб, гапирилаётган гапларга қулоқ ҳам солади.\nБайрамга келган талабалар “Она тилимиз янада сержило бўлсин!”, “Тилимиз ва меросимиз қабристонга айланмасин!”, “Йўқолсин турғунлик даври иллатлари!”деган ранг-баранг шиорларни кўтариб олган. Ўртага шоирлар, ёшлар вакиллари чиқиб, она юрт, халқ, тил ҳақида шеърлар ўқийди, тилни асраш ҳақидаги фикрларини айтади. Қўшиқлар янграйди. Тадбир якунида бошқа олий ўқув юртларида ҳам ўзбек тили байрамларини ўтказиш, Алишер Навоий туғилган кунни Ўзбекистонда она тили куни сифатида нишонлаш, техника ва тиббиёт олий ўқув юртларидаги ўзбек гуруҳларида дарсларни ўзбек тилида олиб бориш таклифи ўртага ташланиб, барча она тилининг софлиги учун курашишга даъват этилади. Анжуманда Марказқўмга мурожаат қабул қилиниб, ўзбек тилини давлат тили деб эълон қилиш сўралади. Бу тилни асраш, унинг мақомини кўтариш, ўзбек тилига ҳурматни уйғотишнинг бошланиши эди. Шундан сўнг кўп ўтмай “Ўзбекистон адабиёти ва санъати”, “Ёш ленинчи”, “Ёшлик”, “Фан ва турмуш” каби газета-журналларда куюнчак зиёлиларимизнинг мақолалари бирин-кетин босила бошлайди. Тилнинг инқироз ёқасига келиб қолгани шунчалик бўлганки, ўзбек тилининг Фанлар академиясида ҳам қўлланилмай қўйгани у ёқда турсин, ҳатто, илмий ва ижодий зиёлиларнинг аксарияти ўзаро муомалада ҳам ўзбек тилини ишлатмай қўяди. Эълон қилинган мақолаларда битта фикр устувор эди. У ҳам бўлса, бузилган миллий сиёсатни ўнглаш, ғариб бўлиб қолган тилимизнинг қаддини кўтариш учун унга давлат тили мақомини бериш шарт деган ғоя. Фақат шу йўл билан халқнинг ўзлигини, маънавияти ва адабиётини таназзулдан сақлаб қолиш, чин зиёлиларни етиштириш, жамоатчиликдаги лоқайдликка барҳам бериш мумкинлиги уқтирилган. Чунки ўша даврда “Бизга ўзбек тили нимага керак, шу тилни билмасак ҳам кунимиз ўтади”, қабилидаги гапларни ҳар қадамда эшитиш мумкин эди.\nБир кун туз еган жойга қирқ кун салом\nДиний ва миллий қадриятлари ўзга юртдошларимиз орасида ўзбек тилига меҳр қўйган, ардоқлаганлар ҳам кўп эди. Ана шундай инсонлардан бири, Совет Иттифоқи Қаҳрамони, асосан уруш мавзусида асарлар ёзган адиб Владимир Карповдир. В.Карпов урушгача Ўзбекистонда яшаган. Улуғларимизнинг айтишича, у кишининг ўзбек тилидаги оғзаки ва ёзма нутқи жуда чиройли бўлган. Ёзувчи 1981 йил март ойида Тошкентда бўлиб ўтган адабиёт кунларига “Новый мир” журнали бош муҳаррирининг биринчи ўринбосари сифатида келади. Ўшанда у “Ўзбекистон – менинг ватаним, ўзбек тили – менинг иккинчи она тилимдир. Мен ўзимни шайхонтовурлик йигит деб ҳисоблайман”, деган эди.\nРус адиби туз еган элига кейинги ташрифи якунида “Ўзбекистон адабиёти ва санъати” газетасининг 1989 йилги 11-сонида “Тил – халқ руҳи” номли мақолани эълон қилади. Жангчи ёзувчи тил ҳар бир халқнинг маданиятини тайин этишини, асрлар оша халқ томонидан сайқал топиб боришини таъкидлаб, “тил миллатнинг қиёфасини белгиловчи маънавий бойлик. Ва ўзбек адиблари бугунги кунда ўзбек тили ҳаётимизда бош, етакчи ўринни эгаллаши керак деб ҳисоблаётган эканлар, мен шахсан бу истакда ҳеч қандай миллатчилик ҳаракатларини кўрмайман. Бу табиий ҳол, табиий истак, тил қадри ва бойлиги ҳақидаги ғамхўрликдир”, дейди. Бу жуда катта гап эди. Чунки тил мавзусини кўтариб чиқаётганларга “шовинист”, “миллатчи” ёрлиғи ёпиштирилган мураккаб бир шароитда, кимсан, таниқли рус адиби, бунинг устига СССР Ёзувчилар уюшмасининг биринчи котиби томонидан вазиятнинг ижобий баҳоланиши ижодкорларга катта суянч бўлади.\n1989 йилнинг 19 март куни Ўзкомпартия Марказий қўмитасининг Идеология комиссияси тил муаммоларини ўрганиш ва халқ байрамлари ҳамда маросимларини тиклаш муаммолари юзасидан ишчи гуруҳлари тузилади. Ўзбек тилини давлат тили деб эълон қилишга уриниш, бу йўлдаги жиддий ва дадил қадамлар, изчил интилишлар пойтахт ва марказий шаҳарлардаги зиёлиларни, бир сўз билан айтганда, афкор қатламни уйғотиб юборади. Тил руҳи миллат қалбини сергаклантиради. Республиканинг ижтимоий-маънавий ҳаёти айнан тил туфайли мутлақо янги бир босқичга кўтарилади. Илгари сира кузатилмаган ва одамларнинг эс-ҳушига кирмаган бу талабчанликнинг пайдо бўлгани расмий доираларни хийла эсанкиратиб қўяди. Хусусан, пойтахтдаги маърифий-мафкуравий қайноқ муҳитни кетма-кет чақирилаётган мажлис ва кенгашлар, учрашув ва мунозаралардан ҳам англаш мумкин эди. 1989 йил апрелнинг 3 куни республика раҳбари бошчилигида Идеология комиссиясининг йиғилиши бўлиб ўтади. Йиғилишда ўзбек тилини, миллий тил – рус тилини ҳамда икки тиллиликнинг бошқа шаклларини ривожлантириш истиқболлари муҳокама қилинади. Комиссия мажлисида ўзбек тилини янада ривожлантириш, ўзбек тилидан фойдаланиш соҳасини кенгайтириш учун унга давлат тили мақомини бериш мақсадга мувофиқ, деган фикр билдирилади. Қонун лойиҳасини тайёрлаб, умумхалқ муҳокамасига қўйишга қарор қилинади.\n“Он говорить “севаман…”\nЁзувчи Мурод Муҳаммад Дўст “Литературная газета”нинг 1989 йилги 6-сонида чоп этилган “Ёрлиқ” талаблар” (“Соискатели “индульгенций”) мақоласида ўзбек тилининг ҳимояга муҳтож бўлиб қолгани ҳақида ҳам сўз юритилади. Миллат келажаги билан боғлиқ ўта жиддий муаммонинг собиқ Иттифоқ миқёсида муҳокамага қўйилиши фидойи зиёлиларга далда бўлганди ўшанда. “ЛГ” мухбири она тилимизнинг ночор аҳволини ўзбек тили луғатининг қашшоқлашиб бораётганида, тилимизга русча сўзларнинг айнан (калька) таржима қилинаётгани-ю, шу йўл билан ясалган сунъий сўз ва ибораларнинг ҳар куни одамлар қулоғига сингиб, лисоний ва адабий меъёрга айланаётганида кўради ва даштда мол боқиб юрган чўпон ўзбек тилини ёзувчидан яхшироқ билиши сир эмаслигини айтиб ўтади. Мақолада, шунингдек, бу иллатнинг илдизи олис тарихга бориб тақалиши, зўравон сиёсат туфайли ўзбек мумтоз адабий тили ва ёзуви қатағон қилиниб, пировардида, хорижий сўзлар билан “бойитилган” икки томлик “Ўзбек тилининг изоҳли луғати”га эга бўлганимиз ҳақидаги аччиқ ҳақиқат ҳам баён этилган.\nТоҳир Маликнинг 1989 йилда эълон қилинган “Пойдевор” мақоласидаги қуйидаги фикр қанийди эскирган бўлса!\n“Театрларга машқ пайтида кириб қолсангиз, бошингизни қайси деворга уриб ёришингизни билмайсиз. Ўзбек театрида ўзбекча асар саҳналаштириляпти. Бирдан режиссёрнинг овози янграйди: “Стоп, стоп! Что за ерунда! Он говорить “севаман”, понимаешь Гуличка, “се-ва-ман!” Значить любить. А, сенда не то. Давай, бошидан, начали”. Ўзбек актёрига ўзбекча сўз шу зайлда тушунтирилади. Агар эътибор берган бўлсангиз, саҳнадаги актёрнинг гап оҳанги ўзбекча эмас, сўзлар бураб-бураб талаффуз қилинади. Баъзан саҳнада ўзбеклар эмас, ўзбекчани энди ўрганган инглизлар гапираётганга ўхшайди”.\nҚайта қуриш, ошкоралик даврида ҳам шаҳару қишлоқларда оддий одамлар турли мажлис ва йиғинларда хижолатдан терга тушиб, “Ўзбек тилида гапирсам майлими?” дея айбдордек елка қисганини кўпчилик эсидан чиқаргани йўқ. Ўша йилларда мактабларда ўзбек тилини ўрганишга берилган дарс соатлари асоссиз равишда қисқартирилиб юборилганини унутмагандирсиз? У ёки бу идоралар ўртасидаги алоқа хатлари, мажлис-машваратлар, оддий ишчилар билан мулоқот ҳам ўзбек тилида олиб борилмаганини-чи?\n1989 йил майининг 18-куни Ўзбекистон ССР Олий Совети Президиумининг “Ўзбекистон Совет Социалистик Республикасининг Тиллар тўғрисидаги қонуни лойиҳаси тўғрисида”ги қарори эълон қилинади. Бутун бир халқ учун нажот фариштасидай кўринган қарорни миллионлаб одам қўллаб-қувватлайди. Лойиҳага муносабат билдириш ватанпарварлик бурчи дея ҳисобланади ўшанда. Ўзбекистоннинг деярли барча қишлоқ ва овулларидан, ҳатто қўшни республикалардаги ўзбеклар яшайдиган туманлардан ҳам минг-минглаб мактублар бамисоли оқ каптардек қанот қоқиб, Тошкентдаги турли газета-журналлар таҳририяти томон учади. Ошиғич учиб келган хатлар таклифларга қўшиб мустабидлик тамғаси тагида эзилиб ётган халқнинг асрий армонларию дардларини, нола-афғонларини ҳам ўзига жо қилган эди. Халқ барча яхшиликлар ва эзгуликлар рамзига айланиб улгурган тил қиёфасида ҳурликни, озодликни, эрк ва ўзликни кўрар, шу сабабли унинг бутун бўлишидан, давлатга айланишидан жуда-жуда умидвор эди.\nЎзбек тили ҳимояси учун курашга отланганлар қароргоҳи ҳисобланган республика Ёзувчилар уюшмасида 19 июль куни тиллар тўғрисидаги қонун лойиҳаси муҳокама қилинади. Кескин танқид ва тортишув, қизғин мунозара руҳида ўтган бу анжуманда ўттизга яқин ижодкор, зиёли ва ишчи, ҳукумат вакили ва тилчилар сўзга чиқиб, аксарияти тил комиссияси томонидан тайёрланган лойиҳа мутлақо яроқсиз эканини айтиб ўтади. Энг қизиғи, Ўзкомпартия ушбу қонун лойиҳасини номигагина тайёрлашга кўрсатма бергани, шу боисдан ҳам лойиҳани тайёрлашга масъул гуруҳни ўзбек тилига муҳаббати бўлмаганлар ҳисобига шакллантиргани йиғилишда очиқ таъкидланади.\nЙиғилишда Ёзувчилар уюшмаси тайёрлаган муқобил қонун лойиҳаси ўқиб эшиттирилади ва ҳукуматга тавсия қилинади. Эркин Воҳидов “Руҳимиз эҳтиёжи” номли мақоласида “Тил ҳақидаги қонун бизга нима учун керак? Ғуруримизни намойиш қилиш учунми? Иззат-нафсимизни қондириш учунми?\nЙўқ. Бизга Тил ҳақидаги қонун ўзлигимизни сақлаб қолиш учун, тилимизни йўқотиб қўймаслик учун, ўзбек деган халқнинг йўқ бўлиб кетмаслиги учун керак”, деб ёзади. Шоир қонунга муносабат билдирар экан, мақоланинг бошидан охирига қадар бир нуқтага – халқ манфаатига урғу беради. “Ўзбекистон ҳудудида яшаб турган, вазифасига кўра аҳоли билан муомала қилиши лозим бўлган ҳар бир фуқаро ўзбек тилини билиши шарт. Шу модда кучга кирган куни ўзбек тили давлат тили бўлади” дея қатъий уқтиради.\n“Ўқитувчилар газетаси”нинг 1989 йилги 56-сонида уйчилик муаллим И.Расулов “Лойиҳанинг “эски ўзбек ёзуви тўғрисида” деган VI боб 24-моддаси “эски ўзбек ёзувлари тўғрисида” деб номланиши, бизнингча, маъқулроқ. Халқимизнинг минг йилдан ортиқ тарихи фақат араб ёзувида эмас, бошқа ёзувларда ҳам акс этган. Педагогика институтларида ва айрим мактабларда хоразм, сўғд, ўрхун-энисой сингари ёзувларини ўргатадиган махсус тўгараклар ва курслар ташкил қилиш лозим” дейди. Наманганлик ўқитувчи Тўхтахон Раҳимова мактабларнинг биринчи синфиданоқ араб алифбосини ўрганиш ташкил этилса, деган таклифни билдиради. Бундан ташқари, муаллима эски, унутилиб кетган қадимий сўзларимизни қайта тиклаб, муомалага киритиш учун “эски ўзбек тили луғати”ни тўплаш ва чоп этиш заруратини баён қилган.\nБу гаплар айтилгандан бери қанча сувлар оқиб кетди. Янги бир авлод дунёга келди. Лекин назаримда масала кун тартибидан тушиб қолгани йўқ. Хўш, бугунги ёшларнинг неча фоизи ўзбек ёзувини ўқий олади? Тахи бузилмай турган қадимий қўлёзмаларни шариллатиб туширадиган, ўрганиб тарғиб этишга жидду жаҳд қилган ёшлар қаерда? Араб алифбосидаги эски ёзувимизни кўрган бугунги ёшлар уни қандайдир бир нақш, безак деб ўйлаши тайин. Истиқлол арафасида настаълиқни ўқийдиган, ўргатадиган ва ўрганадиганлар гуриллаб кўпайган эди. Бугун бундай дея олмаймиз. Чунки биз яна Европа тилларини ўрганишга мукка тушдик.\n“Тилимизни ҳакка чўқиганми?”\nГўри нурга тўлсин, машҳур публицист Иброҳим Раҳим “Ўзбекистон адабиёти ва санъати” газетасининг 1989 йилги сонларидан бирида тонгги радиоэшиттиришдан то “тунингиз хайрли бўлсин”гача неча-неча бор қулоққа чалинадиган “ўзбекча” ясама сўзлардан, матбуотдаги уйдирма сўз, тескари ибора ва тилбузар гаплардан хуноб бўлганидан ана шундай фиғон чеккан эди. Адиб хулосасига кўра, Ўзбекистонни бошқарган айрим раҳбарлар даврида соф, мусиқий, майин ва жарангдор ўзбек тили таъқибга учраб, энг сермазмун, бой ва гўзал сўзлар “диний исёнкор” деб эълон қилинган, ҳатто Лев Толстой ҳам диндорга чиқарилиб, унинг ўзбек тилига ағдарилган асарлари камситилган.\n1989 йил 20-21 октябрь кунлари Тошкентда ўн биринчи чақириқ Ўзбекистон ССР Олий Советининг ўн биринчи сессияси бўлиб ўтади. Сессияда СССР халқ депутатлари – Одил Ёқубов ҳамда Абдулла Орипов сўзга чиқади.\nО.Ёқубов: – Ҳурматли депутатлар!\nБиз бугун тарихий кунда тарихий қонунни қабул этиш учун тўпландик. Яна айтаман: “тарихий” деган сўзга урғу беришим, бу баландпарвозлик, дабдаба белгиси эмас. Бу кунимизнинг, анжуманимизнинг, қабул қилаётган қонунимизнинг нечоғли даражада қонуний бўлиши бизнинг ақл-идрок даражамизга боғлиқ. Бугун қабул қилаётган қонунимизни, айтайлик, 50 йилдан сўнг авлодларимиз қандай баҳолайдилар, миннатдорлик билан эслайдиларми ё таъна-маломатлар билан тилга оладиларми? Умуман, бу қонун ўзгармас ҳолда ярим аср яшай оладими ё кўп ўтмай таҳрирлар, ўзгартиришлар, қўшимчалар киритила бошланадими? Биз ҳаммамиз ана шу саволларга жавоб беришимиз ва қабул қилинган қонун учун масъулликни зиммага олишимиз керак.\nСССР халқ депутати Абдулла Орипов эса тилимиз иккинчи ва ундан кейинги ўринларга тушиб қолгани, ўзбек тилининг луғат бойлиги кескин ғариблашганини айтиб ўтади. Баъзи одамларнинг ўзбек тилига давлат тили мақоми берилишига бирмунча ҳадиксираб қараётгани замирида худбинлик, ўзини ўйлаш борлигини таъкидлайди. “Модомики, мен ҳам она тилимда шеър ёзиб, қалам ҳақи олиб юрган эканман, камбағаллашиб қолган онажонимга баҳоли қудрат ёрдам беришга бурчлиман” дейди.\nАбдулла Орипов: – Биз айни чоғда муҳим тарихий ҳужжатни муҳокама қилаётирмиз. Чунки масаланинг илдизи узоқ ўтмишга бориб тақалади. Она тилимизнинг обрў-эътибори учун кураш беш аср муқаддам ҳам мавжуд бўлиб, у Алишер Навоийнинг умр мазмунига айланган эди. Халқимизни якқалам қилгунча фидойи шоиримизнинг сочи оқариб кетмаганмиди? Она тилимизни ғоят ардоқлаган Бобур ҳатто ўзи босиб олган чет ўлкаларда ҳам ўз тилини тиқиштирмади, балки, танҳоликда бўлса-да, ўзи билан ўзи гаплашиб, ўзбек туркий тилимизнинг ривожига асарлари билан бебаҳо ҳисса қўшди.\nЎзбек тилига давлат тили мақоми берилиши ҳар кимнинг ўз ота-онаси қўйган исми сингари табиий бир кўринишдир. Биз жаҳондаги қадимий бир тилнинг тақдири ҳақида ўйлаяпмиз. Биз яқин 10 – 15 йил ичида эмас, балки 100 йиллардан нарида тилимизнинг ҳоли нима кечади, авлодларга биз нимани мерос қилиб қолдирамиз – шу ҳақда ўйлаётибмиз. Бизнинг рўпарамизда бамисоли рангпар бир бемор турибди, уни оёққа турғаза оламизми ёки йўқми? Гап ана шу ҳақида бораётир”.\nХуллас, сессия 30 моддадан иборат “Ўзбекистон ССР Давлат тили ҳақида”ги Қонунни 21 октябрь санаси билан қабул қилади. Бу тарихий воқеага ҳам салкам ўттиз йил бўлди. 1989 йилда туғилган йигит-қизлар – ёш ота-оналар бугун фарзандини бирор-бир хорижий тилга қўяр экан, миллий уйғонишнинг асл дояси – ўзбек тили атрофида кечган сиёсий-мафкуравий жараёнлар истиқлолнинг тамал тоши бўлганини билармикан?!\nКурашдан кўзланган мақсад қонун эди. Биз унга интиқ эдик, эришдик. Йиллар ўтгани сари завқимиз сўниб, ҳиссиётларимиз чўғи ўчди. Чунки кўнгил тўқ – қонун бор-да! Аммо қонун биздан ортда қолди. Биз йилларга қўшилиб ундан ўзиб кетдик. Ўттизга кириб ўтин бўлган қонун билан бугун кимнинг нима иши бор?! Синчи зиёлилар айтаётганидек, энди ўзбек тилини нафақат русча сўз ва иборалардан, балки Оврупонинг турли тиллари таҳдидидан, хусусан, инглизча таъсирдан ҳимоялаш вазифаси пайдо бўлди. Агар сизда жиндай иштибоҳ бўлса, ишга ё бозорга бораётганингизда бекатми ё дўкон, тамаддихонаю сартарошхона, меҳмонхонаю яна турли “…” хоналар пештоқига, кўча-мавзеларимизни безаб турган реклама ва эълонлар тахтасига бирров кўз ташласангиз бас.\nЎзбек тили мавқейи учун кураш тарихи ана шундан иборат, барча миллатпарварлар “шуйтиб” мурод-мақсадига етибди, дея эртакмонанд якун қилсак ҳам бўларди. Лекин, ўзингиз билган ўша гап: тил ҳам тирик жон экан, унинг эркин нафас олиши учун кураш асло тўхтамайди. Бу зафарли юришнинг сўнгги бекати, ривоятлардагидек хотимаси йўқ. Нега шундай? Тил, бир тасаввур қилинг, бамисоли миниб юрган машинангизнинг ойнаси. Сиз ёмғир-қорда, чанг-ғуборда ойнани бир лаҳза тозаламанг-чи! Раҳмат, оёғингиз беихтиёр тормозга боради. Йўлдан четлаб кетганингизни сезмай ҳам қоласиз. Она тилимиз ҳам ана шундай: бетиним меҳр-муҳаббатга, қаров-ардоққа муҳтож.\n«Ижод олами» журнали, 2018 йил, 6-сон\n← Аввалги Аввалги Нарзулла Аҳмедов, Абдураҳим Убайдуллаев. Тил, китоб, саводхонлик (1989)\nКейинги → Кейинги: Азим Ҳожиев. Муаммолар бир талай (1989)


Рўзиқул Бердиев "Нефтчи"дан учралган мағлубият сабабларини айтиб ўтди\n22 сентябрь, 2018, 23:53\nРўзиқул Бердиев "Нефтчи" билан ўйин ҳақида\n“Нефтчи” – “Насаф” учрашувидан кейин ташкил этилган матбуот анжуманининг дастлабки қисмида "Насаф" жамоаси устози Рўзиқул Бердиев ўйин ҳақидаги ўз фикрлари билан ўртоқлашди. Бу ҳақда клуб матбуот хизмати хабар бермоқда.\n- Бугунги учрашувда жамоамиз кўп вазиятларга эга бўлди. Лекин бу вазиятларни голга айлантира олмадик. “Нефтчи” жамоаси эса имкониятлардан тўлиқ фойдаланди ва ғалаба қозонди. Бугунги учрашувни кўриб, хулоса қилиш мумкин, “Нефтчи” жамоаси иккинчи босқичда анча шаклланибди. Биринчи бўлиб стандарт вазиятдан гол ўтказиб юбордик. Ҳисобни тенглаштиргач эса, қарши ҳужумдан гол ўтказдик. Иккинчи гол жамоамиз руҳиятига салбий таъсир қилди. Учинчи гол эса ўйин тақдирини ҳал қилиб қўйди. Аслида бу голгача яратилган қулай вазиятларни голга айлантиришимиз керак эди. Афсуски буни амалга ошира олмадик, - деди мураббий.\nРўзиқул Бердиев: Рақиб бу ўйинга жисмонан тайёр эмас эди\nОФК Кубоги. Рўзиқул Бердиев "Олтин Аср"га қарши баҳс олдидан нималар деди?


Агломерация шароитида нималар ўзгаради?\n* Арис шаҳридаги темирйўл вокзалини қайта барпо этиш, Шимкентнинг шимолидан 43 километрли темирйўл қуриш, “Шимкент-2” станциясини қуриш режаланган.\n* Агломерациядаги ижтимоий инфратузилмани ривожлантириш учун 2020 йилгача болаларни мактабгача тарбия муассасалари билан таъминлаш 81 фоиздан 100 фоизга етказилади, 10та уч сменали ва 10та авария ҳолатидаги мактаб муаммоси ҳал этилади.\n2030 йилгача агломерациянинг уй-жой жамғармаси 30 миллион квадрат метрдан 59 миллион квадрат метрга етказилади, бир одамга бугунги кунда тўғри келаётган ўртача 17 квадрат метрдан 26 квадрат метргача улғаяди.\n* Туризмни ривожлантириш учун Тўлебий туманидаги Қасқасу тоғ ёнбағрида тоғ-чанғи курорти (23 километрли 19 трасса) қурилиши таклиф этилмоқда.\n* Халқаро ва республика аҳамиятига эга кўчалар бўйидаги 229та тарихий-маданий ёдгорликлар ва алоҳида қўриқланадиган табиий қўриқхоналарни қамраш орқали минтақанинг ўз туристик маҳсулотини шакллантириш кўзланмоқда.\n* 2030 йилга бориб агломерация аҳолиси 1,8 млн.дан 2,3 млн.гача (30 фоиз) ўсади.\nАҳоли сони жадал суръатларда ўсаётганини ҳисобга олиб, одамларнинг Шимкент шаҳридан агломерация ҳудуди атрофидаги контрмагнит шаҳарларига кўчишларига эътибор қаратиш керак. Жанубда Сариоғоч, Ғарбда Арис шаҳарлари, Шарқда Т. Рисқулов қишлоғи ушбу вазифани бажаради. Шу билан бирга, Ленгер шаҳри, Ақсу, Қазиғурт, Бодом, Темирлан, Тўрткўл, Чаён овулларини йўлдош шаҳарчалар ва миграция марказлари сифатида ривожлантириш даркор.\n* Минтақа захиралари ва саноат салоҳиятини ҳисобга олган ҳолда, агломерация ишлаб чиқариш кучини келажакни кўзлаган ҳолда ривожлантира бориш таклиф этилди.\n2030 йил Шимкент шаҳрида юқори технологияли соҳалар (фармацевтика, нефть кимё, металлургия, қурилиш саноати) инновация, фан, савдо ва хизмат кўрсатиш соҳалари ривожлантирилади.\nИстиқболли корхоналар олтин, темир рудаси конлари, шунингдек, фойдали қазилмаларга бой ҳудудларда қурилади.\nФармацевтика, нефть, кимё, енгил саноат, металлургия соҳалари, қурилиш кластерлари ҳамда агросаноат мажмуаси кластери янада тараққий этади.\nҚайта ишлаш саноати маҳсулоти 2030 йилга бориб 5,6 баравар (329 млрд. тенгедан 1,8 триллион тенгегача) ўсади.\n* Кластерли, саноат минтақаларини ривожлантириш ишлаб чиқариш ҳажмини 2030 йилгача 5,6 баравар, сармояларни 3,1 баравар оширишга ва 30 фоиздан зиёд иш ўринлари барпо этишга имконият беради.\n* Саноат минтақалари ва “Оңтүстік” махсус иқтисодий минтақаси келажакда вилоят иқтисодиётининг фармацевтика, машинасозлик, қурилиш саноати каби устувор йўналишларини ривожлантиришга йўл очади.\n* Қишлоқ хўжалиги ширкатлари ва агросаноат мажмуалари кластерларини ривожлантириш чорвачилик маҳсулотлари ҳажмини 2030 йилгача 137 млрд. тенгедан 518 млрд. тенгегача, деҳқончилик маҳсулотини 131 млрд. тенгедан 653 млрд. тенгегача кўтаришга имкон яратади.\n2018-02-14, 22:46 274


Махсет Хожасов: “Бу йил акам Рашид Хўжасовнинг қўшиқларини куйлаб концерт беришни ният қилганман”- Kruz.uz\nМахсет Хожасов: “Бу йил акам Рашид Хўжасовнинг қўшиқларини куйлаб концерт беришни ният қилганман”\n20:26, 26.03.2016 2016 0 Маданият\nМахсет Хўжасов бугунги кунда қорақалпоқ эстрадасида ўз ўрнига эга бўлиб бормоқда. БАН триоcи (Барно, Айгерим, Наргиза) Karstars.uz сайти учун Махсет Хўжасовдан интервью олишди. Хонанда суҳбат давомида бу йили концерт дастури бериши, қиз фарзанди бўлишини хоҳлаши, адабий китоб ўқимаслиги, акасини қўллаб-қувватламагани, ўзини томдан ташлашга ҳам рози эканлиги, рафиқаси билан қишдаги учрашувлари ҳақида тўхталиб ўтди.\nБарно: Ижодингиздаги сўнгги янгиликлар ҳақида тўхталиб ўтсангиз?\nМахсет Хожасов: Охирги янгиликлар ҳақида тўхталадиган бўлсам, ҳозирги кунда янги қўшиқлар устида иш олиб бормоқдаман. Шунингдек бу йил акам Рашид Хўжасовнинг қўшиқларини куйлаб концерт беришни ният қилганман.\nАйгерим: Хонандалик сиз учун касбнинг бир турими ёки хоббими?\nМахсет Хожасов: Қўшиқ айтиш акамдан мерос бўлиб қолган деб ҳисоблайман. Бир томондан хобби десам ҳам асло муболаға бўлмайди. Айни пайтда экономика соҳасида ўқиётган бўлсам бир тарафдан хонандалик мен учун касб деб ўйлайман.\nНаргиза: Айтиб ўтганинггиздек экономика соҳасида таҳсил олайтотган экансиз. Хўш келажакда қайси йўналишни танлаш ниятидасиз?\nМахсет Хожасов: Қўлдан келганича икки соҳани ҳам бирдай олиб боришга ҳаракат қиламан. Иқтисодчи бўлиш ҳам жуда қийин, шундай бўлса ҳам бу соҳа билан бирга ижодимни давом эттириш мақсадим бор.\nБарно: Санъат соҳасига кириб келишингизга нима сабабчи бўлган, акангиздан нималарни ўргандингиз? Шу ўринда оилангиз ҳақида ҳам тўхталиб ўтсангиз?\nМахсет Хожасов: Халқимиз яхши билади бу соҳага акам Рашид Хожасовнинг қўшиқларини айтиб кириб келганман. Тақдир тақозоси билан айни пайтда акамнинг ижодини давом эттирмоқдаман.\nАйгерим: Болаликдаги орзуларингизнинг барчаси амалга ошди деб ўйлайсизми?\nМахсет Хожасов: Онам бухгалтер бўлганлиги учун, 5-синфда ўқиётганимдан буён математика фанига қизиқаман. Шу боис онамнинг касбини давом эттиришни хоҳлаганман. Худо хоҳласа бу йили ўқишни тамомлаб, ишга жойлашсам, ўз орзуим амалга ошган бўлади деб ҳисоблайман.\nБарно: Талабалар жудаям изланувчан ва талабчан бўлади. Келинг энди охирги ўқиган китобингизни эсга олсак\nМахсет Хожасов: Яқин орада адабий китоб ўқимадим. Бироқ ўзимнинг соҳам бўйича “финанс” номли китобни ўқиб чиқдим.\nАйгерим: Агарда сиз олтин балиқ тутиб олсангиз ундан қандай тилакларни сўрардингиз?\nМахсет Хожасов: Олтин балиқ йўқку (кулади). Агар шундай имконият бўлганида, ватанимнинг, оиламнинг тинчлигини, болалик кунларимнинг қайтиб келишини ва қиз фарзандли бўлишни тилаган бўлардим.\nНаргиза: Болаликдаги қайси воқеа сиз учун ҳозиргача ёқимсиз хотира қолдирган.\nМахсет Хожасов: Акам сал шўхроқ бўлган ва шу шўхликларини онамга айтиб берадиган одатим бўлган. Шу воқеаларни эсласам вақтида акамни қўллаб-қувватламагнимга афсусланаман.\nБарно: 20 йилдан кейинги ҳаётингизни қандай тасаввур этасиз?\nМахсет Хожасов: 20 йилдан кейин фарзандларимнинг меҳрибон отаси ва яхши инсон бўламан деб ўйлайман.\nАйгерим: Сиз ўзингизни ростгўй инсонаман деб ўйлайсизми? Қандай вазиятларда ёлғон ишлатасиз?\nМахсет Хожасов: (Ўйланиб…) Энди баъзида шундай воқеалар бўладики, ёлғон гапиришга мажбур бўламан. Лекин ҳозир ҳеч бир ёлғоним эсимга тушмаяпти.\nНаргиза: Кўпчилик инсонлар ҳақиқий дўст йўқ деб ўйлайди. Энг яқин дўстим ким деб ўйлайсиз?\nМахсет Хожасов: Яхши дўст топпиш инсоннинг ўзига боғлиқ. Энг яқин дўстим онам деб ўйлайман. Онадан бошқа ҳақиқий дўст йўқ бўлса керак деб ҳисоблайман.\nБарно: Сиз учун энг қадрли инсонга нималарни қилган бўлардингиз?\nМахсет Хожасов: (кулиб) Ўзимни томдан ташлашга ҳам тайёрман. Қўлимдан келмайдиган нарсага вада бера олмайман, бироқ ҳамма нарсани қўлимдан келишига у учун ишлаб беришга розиман.\nАйгерим: Ҳаётингиздаги қайси унутилмас лаҳзани биз билан баҳам кўришни хоҳлайсиз?\nМахсет Хожасов: Шу пайтга қадар энг қизиқарли воқеаларнинг бири рафиқам билан учрашиб юрган пайтларимда, қишнинг совуқларида қулоқларимиз қизариб, совуққотгунча учрашганмиз. Шу воқеалар мен учун энг эсда қоларли воқеалардан бири бўлган.\nНаргиза: Қайси саволга жавоб беришни хоҳлайсизу, бироқ ўша савол сизга берилмаган?\nМахсет Хожасов: (кулиб…) Бу савол жудаям қийин бўлди. Сўралмаган саволлар жуда кўп бўлса керак. Аммо бу ҳақда ўйланиб кўрмаган эканман.\nБарно: Кимни ўзингизга энг яқин устоз деб биласиз?\nМахсет Хожасов: Бахтияр Жуматаевни устозим деб биламан. У инсон акамнинг ҳам устози эди.\nТўлиқ исми-шарифи: Хожасов Махсет Мамбетниязович\nТуғилган вақти: 12.03.1987\nХоббиси: Қўшиқ айтиш, машина хайдаш, бўш вақтларида дўстлари билан футбол ўяш.\nАйгерим, Наргиз, Барно суҳбатлашишди


Қатар билан келишув орқали Германия Россия газига қарамликни камайтиришга ҳаракат қилмоқда\nСуюлтирилган газнинг ярмини Россиядан импорт қиладиган Германия Россиянинг Украинага ҳужуми ортидан ўзи учун муқобил манбалар изламоқда.\nГерманиянинг Линген шаҳридаги газда ишлайдиган электростанциясининг совутиш минораси, 12 январ кунги сурат. Россия газига қарамликни камайтиришга уринаётган Германия Қатар билан янги узоқ муддатли келишув доирасида иккита суюлтирилган газ терминали қурилишини «тезлаштириш» мажбуриятини олган. [Ина Фассбендер/AFP]\nДОҲА – Россия газига қарамликни камайтиришга интилаётган Германия Қатар билан янги узоқ муддатли шартнома доирасида иккита суюлтирилган табиий газ (СТГ) терминали қурилишини «жадаллаштириш» мажбуриятини олди. Бу ҳақда якшанба (20 март) куни Форс кўрфази давлати хабар берган.\nГермания иқтисодиёт вазири Роберт Хабек Доҳада унинг амири ва энергетика вазири билан музокаралар чоғида бу борада келишувга эришди. Улар ўз таъминотини кафолатлаш учун Европа давлатларидан узоқ муддатли битимлар тузишни талаб қилган.\nCўнгги ойларда Европа давлатлари Россия газига муқобил суюлтирилган табиий газ излаб Қатарга мурожаат қилган.\nБосқиндан олдин Германия қарийб 55 фоиз табиий газни Россиядан импорт қилар эди.\n2017 йил 6 февралда олинган суратда Қатарнинг Qatar Petroleum компанияси тасарруфидаги суюлтирилган газ ва газдан суюқлик ишлаб чиқариш бўйича асосий ҳудуди бўлган Рас Лаффан саноат шаҳрининг кўриниши акс этган. [Карим Жаъфар/AFP]\n«Газпром»га тегишли газининг муайян қисми Марказий Осиёдан олинади. «Газпром» Россия конларидан газ қазиб олишдан ташқари, Қозоғистон, Туркманистон ва Ўзбекистондан ҳам газ сотиб олиб, Европага қайта экспорт қилади.\n«Бир томондан, бизга вақтинчалик ва қисқа муддатда кўпроқ суюлтирилган газ керак ва биз уларнинг ўзимиздаги терминалларга етказиб берилишини истаймиз», деди Хабек кетиш олдидан берган баёнотида.\n«Бошқа томондан, биз энди анъанавий табиий газдан яшил водородга ўтишни тезлаштиришимиз зарур», деб қўшимча қилди у.\nУнинг айтишича, Қатар ва Бирлашган Араб Амирликлари (БАА) бу мақсадларга эришишда «марказий аҳамиятга эга».\nТезкор СТГ терминаллари\nХабек ва энергетика вазири Саъд Шерида ал-Каъбий ўртасидаги учрашувда «немис томони Германия ҳукумати иккита СТГ қабул қилиш терминали қурилишини жадаллаштириш йўлида тезкор ва аниқ чоралар кўрганини тасдиқлади».\nҚатар энергетика вазирлигининг маълум қилишича, ушбу терминаллар немис ҳукуматининг бевосита кўмагида «Германияга узоқ муддатли СТГ импортини таъминлаш йўлидаги устувор вазифа доирасида» Германияда барпо этилмоқда.\nТомонлар «ўзларининг тегишли тижорат тузилмалари Қатардан Германияга узоқ муддат давомида СТГ етказиб беришга оид музокараларни қайта бошлаши ва давом эттиришига келишиб олдилар».\nБерлиндаги Германия матбуот котиби узоқ муддатли ҳамкорликка эришилгани ва компаниялар «аниқ шартнома бўйича музокара бошлашини» тасдиқлади.\nХабек шунингдек, нефт етказиб бериш бўйича музокаралар ўтказиш учун БААга жўнаб кетишдан олдин Доҳа амири шайх Тамим бин Ҳамад Ал-Таний билан учрашув ўтказди.\nАбу-Даби миллий нефт компанияси (ADNOC) душанба куни Германиядаги ҳамкасблари билан тоза водород бўйича ҳамкорликни тезлаштириш ва чуқурлаштиришга оид шартномалар имзолаганини эълон қилди, деб хабар беради амирликнинг WAM ахборот агентлиги.\nМазкур келишувлар амирликнинг Германия билан энергетика соҳасидаги узоқ йиллик ҳамкорлигига, шунингдек, 2021 йил ноябр ойида икки давлат ўртасидаги ташкил этилган водород бўйича ишчи гуруҳига асосланади, деб хабар беради WАМ.\nХабек яқинда газ ишлаб чиқарувчи яна бир қудратли давлат бўлмиш Норвегияга, шунингдек, дунёдаги энг йирик экспортчи АҚШга ҳам ташриф буюрди.\nГаз таъминоти барқарорлигини таъминлаш\nДоҳага сафари олдидан Deutschlandfunk радиосига интервью берган Хабек Германия кейинги қиш мавсуми учун газ етказиб беришни таъминлаш бўйича жиддий хавотирда эканини айтган.\n«Келгуси қишда кўпроқ газ ололмасак ва Россиядан газ етказиб бериш тўхтатилса, барча уйларимизни иситиш ва саноатимиз ишини давом эттириш учун газ етмай қолади», деб огоҳлантирди у.\nЖума куни Хабек етказиб бериш барқарорлигини таъминлаш зарурлигини айтар экан, мамлакат анъанавий табиий газдан яшил энергетикага ўтиш жараёнини тезлаштириши кераклигини ҳам таъкидлаган.\n«Ишончим комилки, Норвегия, Қўшма Штатлар, Канада ва Қатар билан олиб борилаётган музокаралар туфайли Европа ва Германияга суюлтирилган газ етказиб бериш ҳажми ортишига ишончим комил», деб айтган Хабек ARD телеканалига.\nГермания йил охиригача Россиядан нефт импортининг катта қисмини тўхтатишни мўлжалламоқда, аммо Россия газидан воз кечиш учун кўпроқ вақт керак бўлиши мумкин.\nРоссия Европа нефт-газ бозоридан ҳайдаб чиқарилади.\nМоскванинг газдан «геосиёсий қурол» сифатида фойдаланаётгани Марказий Осиёни хавотирга солмоқда\nМолдова Европа Иттифоқи билан эркин савдо келишувидан воз кечишга рози бўлса, энергия бозори ислоҳотларини кейинга қолдирса ва Россия бошчилигидаги ЕОИИга қўшилса, «Газпром» унга газни арзонроқ нархда беришини маълум қилган.


Гулистон шаҳрида лифт ва эскалаторлар ишлаб чиқаришга ихтисослаштирилган, хорижий сармоя иштирокидаги масъулияти чекланган жамият шаклидаги “Modern Lift Systems” корхонаси фойдаланишга топширилди.\n— Бугунги кунгача умумий қиймати 5 миллион АҚШ долларини ташкил этадиган лойиҳанинг 1,5 миллион АҚШ долларилик қисми ўзлаштирилди, — дейди МЧЖ бош директори Камрон Уйғунов. — Корхонамиз йилига 300 та барча турдаги лифт ҳамда 200 та эскалатор тайёрлаш қувватига эга. Мазкур ускуналар ички бозордан ташқари, хорижлик буюртмачиларга ҳам етказиб берилади. Яъни ҳозирча маҳсулотимизнинг камида 30 фоизини экспортга йўналтиришни мўлжаллаяпмиз.\nЭътиборлиси, жамият маҳсулотлари замонавий талабларга тўлиқ жавоб беради: техник жиҳатдан хавфсиз, фойдаланишда қулай, экологик тоза. Қолаверса, буюртмачининг хоҳишига кўра, лифт интерьерини турли кўринишда безатиш, тезлигини танлаш имконияти ҳам мавжуд.\nКорхона мутахассисларининг айтишича, энг юқори ҳаракатни сониясига 4 метргача етказиш мумкин. Эшикларига сенсор бошқаруви ўрнатилгани эса фойдаланувчилар учун яна бир катта қулайликдир.\nШу билан бирга, лифтлар қаватларни овозли тарзда эълон қилиб боради. Қолаверса, ногиронлар учун ҳам барча қулайлик яратилганлиги эътиборга молик. Хусусан, кўзи ожизлар учун мурватлар тагига брайл ёзуви битилган. Кондиционер ва ҳаво айлантирувчи мосламалар билан жиҳозланган интерьерда электр энергияни захирада сақловчи манба ҳам мавжуд. Қисқача айтганда, бу ерда ишлаб чиқарилаётган лифт ҳамда эскалаторлар жаҳоннинг бошқа мамлакатларида тайёрланаётган турдошлари билан бемалол рақобатлаша олади.\n2019 йилда лифт ва эскалаторларнинг зарур эҳтиёт қисмларини ишлаб чиқаришни маҳаллийлаштириш кўрсаткичи 40 фоизга етказилади. Бу кўплаб қўшимча иш ўринлари яратилади, демакдир.\nАйни чоғда корхонада 25 нафар маҳаллий мутахассис фаолият юритмоқда. Лойиҳа тўла амалга оширилгач, жамоа сафи яна бир неча баробар кенгаяди.\nЭнг муҳими, шу пайтгача асосий қисми хориждан келтирилаётган лифт ҳамда эскалаторлар ўрнини энди ўзимизда ишлаб чиқарилаётган замонавий турдош маҳсулотлар эгаллайди. Юртимизда жадал олиб борилаётган кенг кўламли бунёдкорлик ишларидан аёнки, айни пайтда импорт ўрнини босувчи бу қурилмаларга эҳтиёж тобора -ортиб бормоқда.\nҲеч шубҳасиз, “Modern Lift Systems”нинг лифт ва эскалаторлари иншоотларга янада замонавийлик, ажиб кўркамлик бахш этиши баробарида, халқимизга қулай шарт-шароитларда яшаш ҳамда меҳнат қилиш имкониятини беради.\nМазкур рукндаги бошқа мақолалар: « Янги линия ишга туширилди\tЎзбекистон ва Қирғизистон тадбиркорлари Андижонда тажриба алмашди »


Топ-клублар форвардларга ҳужум қилишни бошлади / CHAMPIONAT.asia\n13:00Coca Cola Суперлига. 22-тур бошланиш вақтлари 0 12:54Фати: "Месси ҳар қандай вазиятга гол уриши мумкин. Мен ундан ўрганишда давом этяпман" 1 12:30Хитой Суперлигаси. Аҳмедов ҳаракат қилаётган "Тяньцзинь Тэда" "Шэньчжэнь Раби" билан ўйнамоқда 0 12:13ЕЧЛ. "Бавария" - "Атлетико" ва бошқа ўйинлар учун тахминий таркиблар билан танишинг 5 11:56Нўъмон Ҳасанов: “Навбаҳор” ОЧЛда ҳам бемалол ўйнай олади” 14 11:50"Милан"нинг нияти жиддий: А Серия 4-тури қандай ўтди? 4 11:48"Барселона" хавбеки Педри ЧЛдаги дебют голини ургандан сўнг уйига таксида кетди 6 11:23Чалханоглу "Милан"нинг 3 ўйинини ўтказиб юбориши мумкин 0 11:00Расман: "Барселона" тўрт футболчиси билан шартномани узайтирди 7 10:38Карикатура: "Милан"нинг икки ажойиб таянч ярим ҳимоячилари 7 10:14"Атлетико"нинг "Бавария"га қарши ўйин учун қайдномаси: COVID-19 сабаб 4 ўйинчи Мюнхенга учмади 3 09:50Пирло: “Ҳаммаси яхши ўхшади” 2 09:29Мората: “Яна Чемпионлар Лигасида “Ювентус” либосида ҳаракат қилишдан хурсандман” 0 09:11Лэмпард: “Менди — бизнинг биринчи рақамли посбонимиз” 6 08:52Месси — ЕЧЛда кетма-кет 16 мавсумда гол урган илк футболчи 22\nТоп-клублар форвардларга ҳужум қилишни бошлади\nТеглар : Альваро Мората Ювентус Атлетико БарселонаЛуис СуаресАркадиуш Милик\nМората "Юве"га ўтади, Суарес эса деярли "Атлетико"да.\nЕвропада "Ювентус" бошлаб қўйган ҳужумчилар билан боғлиқ чигал вазият, трансферлар комбинацияси ниҳоят ечимини топадиганга ўхшайди. Туринликлар АҚШга кетган Гонсало Игуаин ўрнига форвард излашмоқда — асосий номзодлар: Суарес ва Жеко. Аммо вазият кескин ўзгариб кетди ва натижада уругвайлик "Атлетико"га, Мората эса Мадриддан Турин томонга йўл олмоқда.\nКелинг, шулар ҳақида батафсил суҳбатлашамиз.\nМората ижара ҳуқуқи асосида "Ювентус"га ўтади. Аммо испанияликни сотиб олишлари ҳам мумкин\nАльваро кўрикдан ўтиш учун ва шартнома имзолаш учун Туринга етиб келди. Бир неча соатлар аввал тиббий кўрикдан ҳам муваффақиятли ўтгани борасида маълумотлар тарқалди. Журналист Фабрицио Романо маълумотига кўра, "Ювентус" ижара учун 9 млн евро тўларкан. Клублар ўртасидаги келишувга асосан, улар ижара муддатини 2022 йил июнга қадар узайтиришлари ҳам мумкин. Бундан ташқари, 2021 йил июнга қадар "Юве" Моратани 45 млн еврога сотиб олиш ҳуқуқига эга. Шунингдек, ўйинчи шартнома шартлари бўйича Турин клуби билан келишиб олди (2025 йил ёзгача).\n27 ёшли форвард 2014-2016 йиллар мобайнида "Юве"да тўп тепган. Аввалига испаниялик ҳеч асосий таркибга кира олмаган, бироқ мавсум ўрталарига келиб у дастлабки ўнбитталикдан ўрин эгаллай бошлади. Айниқса, Мората Чемпионлар Лигасида ўзини ёрқин намойиш эта олди: иккита ярим финалда собиқ жамоаси — "Реал" дарвозасини ишғол этди. Финалда эса "Барса"га гол уришга муваффақ бўлди. Шундай бўлса-да, каталонияликлар ўшанда 3:1 ҳисобида ғалаба қозонишганди. Аммо Мората икки мавсумда ҳам "Юве" чемпионат ва Кубокда ғолиб бўлиши учун қўлидан келганча ёрдам берди. Кубок-2015/16 финалида испаниялик қўшиб берилган вақтда "Милан" дарвозасига ғалаба голини уришга эришди (1:0).\nАльваронинг А Сериядаги кўрсаткичлари ўртача эди — икки мавсум ичида 15та гол. Мората туринликларнинг 93 ўйинида 27+18 натижасини қайд этди ва 5 совринни қўлга киритди. Кейин эса футболчи "Реал"га қайтди, у ердан "Челси" ва "Атлетико"га ўтди, аммо ҳеч бирида узоқ қолмади. Ўз жамоасини ҳали топмаган футболчи энди яна Туринда ўзини синаб кўришга аҳд қилди.\nМората "Атлетико"га ҳам ўша эски схема бўйича ўтганди — сотиб олиш ҳуқуқи билан ижарага бериш. Ўтган йилнинг январь ойида испанияликни 7,5 млн евро эвазига 18 ойга ижарага беришган. 2020 йилнинг июлида эса 65 млнга тўлиқ сотиб олишди. Альваро мадридликларнинг 61 ўйинида майдонга тушди ва ҳисобига 22та голни ёзиб қўйди. Лекин на жамоа етакчиси ва на асосий таркибнинг тўлақонли ўйинчиси бўла олди (ўтган мавсум Ла Лигада 25 марта стартдан, 9 бора эса захирадан майдонга тушди. ЕЧЛда эса асосий таркибдан 5 маротаба, 3 сафар эса захирадан ўрин эгаллади).\n"Атлетико" Суарес билан шартнома имзолашга яқин турибди. Бироқ аввал Костани сотиши керак\n"Атлетико" Моратани хотиржамгина қўйиб юборди, сабаби клуб Суарес билан битим тузиши мумкин. "Барселона" эса форвардидан қутилишни шунчалик хоҳлаяптики, ҳаттоки рақибига уни бепул беришга ҳам рози бўлди. "AS" берган маълумотга кўра, Мадрид клуби ўйинчилари жамоага бундай кучли ўйинчи ўтишидан жуда хурсанд экан. Уларнинг фикрича, Гризманн кетганидан сўнг, жамоага етишмаётган куч айнан уругвайлик экан.\nКатта эҳтимол билан битим имзоланади. Луис "Барса" билан шартномани бекор қилиш шартлари бўйича келишиб олди. "RAC1" хабарига кўра, каталонлар уругвайликни текинга қўйиб юборади, футболчи эса шартнома бўйича қолган йилдаги маошидан қисман воз кечар экан. "Onda Cero" эса бу сумма ойлигининг ярми (7 млн евро) экани ҳақида хабар чоп этди.\n"Marca" нашри берган маълумотларга қараганда, Суарес 2 йиллик шартнома имзолаш ҳақида Симеоне билан келишган ва маоши йилига 9 млн евро бўлишига рози бўлган ("Барса"да йилига 14 млн оларди). "Mundo Deportivo" хабар беришича эса, мадридликларнинг ҳисоб-китоби тўғри бўлиши учун аввал Диего Костани сотиши керак экан (испаниялик ҳар мавсум тахминан 8 млн евро топади).\n"Рома" Милик билан келишолмади, шунинг учун Жекони "Юве"га қўйиб юбормаяпти. Фуқаролик билан боғлиқ муаммо туфайли туринликлар Суарес билан шартнома имзоламадилар\nУзоқ вақт мобайнида Суарес "Юве"нинг трансфер рўйхатида биринчи ўринда турарди, аммо расмиятчилик туфайли режадаги ишлар ўхшамади. Туринликларга Европа Иттифоқидан бўлмаган ҳамда футболчилар учун ажратилган уч жойни банд қилмайдиган ўйинчи зарур.\nИспания қонунларига кўра, Европа Иттифоқи фуқаролигини тасдиқлаш учун Луиснинг рафиқаси София Бальби Италия паспотига эга эканининг ўзи етарли эди. Аммо Италияда ҳамма нарса жиддий. Шу сабабли, Суарес итальян тилини билиш даражаси ўрта (B1) эканини текширтириш учун имтиҳон топширди. Аммо унга паспорт дарҳол берилмайди, "Юве"нинг эса кутишга вақти йўқ. Бундан ташқари, итальян полицияси аллақачон суриштирув ўтказишни бошлаб юборган — уругвайликка имтиҳон саволлари аввалдан етказиб берилганликда гумон қилинмоқда.\n"Суаресни рўйхатдан чиқариб ташлаш мумкин, чунки у трансфер ойнаси дедлайнидан сўнг паспорт олиши мумкин ва у вақтда эса биз Чемпионлар Лигасида иштирок этадиган ўйинчилар рўйхатини жўнатаётган бўламиз", — дейди "Юве" спорт директори Фабио Паратичи.\n"Ювентус" учун яна бир вариант — "Рома"дан Эдин Жеко. Музокаралар тўхтатилди, сабаби римликлар сафига "Наполи"дан Аркадиуш Милик ўтиши борасида муаммолар юзага келди. Поляк Римга жўнашга яқин турганди, бироқ шахсий шартнома борасида келиша олмади. Энди "Тоттенхэм" Миликни илиб кетиш пайида турибди.\nПаратичи аввалроқ туринликларга Роналду ва Дибала билан ўйнай оладиган битта форвард керак деб айтганди. Мората билан шартнома имзоланганидан кейин Жеконинг клубга ўтиш имкони пасайди.\nФати: "Месси ҳар қандай вазиятга гол уриши мумкин. Мен ундан ўрганишда давом этяпман" 1\n"Барселона" хавбеки Педри ЧЛдаги дебют голини ургандан сўнг уйига таксида кетди 6\n"Атлетико"нинг "Бавария"га қарши ўйин учун қайдномаси: COVID-19 сабаб 4 ўйинчи Мюнхенга учмади 3\nПирло: “Ҳаммаси яхши ўхшади” 2\nМората: “Яна Чемпионлар Лигасида “Ювентус” либосида ҳаракат қилишдан хурсандман” 0\nМесси — ЕЧЛда кетма-кет 16 мавсумда гол урган илк футболчи 23


Токнинг сири 4 қисм — Dilkashradio.com\nТокнинг сири 4 қисм\nХудо биздан нима хоҳлайди? Исо ўша кеча узумзор оралаб кетар экан унинг қўлида ҳеч нарса йўқ эди. У ғайри табиий тарзда узумзор ҳақида сўзлади. У узумзор ҳақида ўйлаб кетаётган эди. У соғлом токдаги новдани қўлига олиб деди: «Мен ҳақиқий токман, Отам эса Боғбондир. Мендаги ҳосил бермайдиган ҳар бир новдани У кесиб ташлайди. Ҳосил берадиган ҳар бир новдани эса, яна кўпроқ ҳосил берсин деб, ҳомток қилиб тозалайди. …Мен ток сизлар эса новдасизлар. Ким Мен билан алоқада бўлиб, Мен у билан алоқада бўлсам, у кўп ҳосил беради….Сизлар кўп ҳосил берсангиз Отам улуғланади, сизлар эса Менинг шогирдларим бўласизлар.”\nУнинг сўзларини эшитишингиз ҳамон кўз олдингизга новдалардаги янги чиққан барглар ва барглар остдида ҳосилдан дарак берувчи гужм гуллар келдими? Узумнинг янги пишан ширин таъмини ҳис қилдингизми? Исо энг чуқур ҳақиқатларни ердаги оддий мисоллар билан боғлаб тушунтиришни ёқтирарди. У ўлимидан олдин бир нарсани сиз билан биз ҳосил келтиришимиз ҳақидаги ҳақиқатни тушунтиришни истаган.\nТок ҳақидаги мавзу орқали Исо бизга Худо учун ҳосил беришни тушунтирган.\nИсо ток. Агар сиз қишлоқда яшамасангиз ва ток ўстирмаган бўлсангиз ток ҳақида кўп нарса билмайсиз. Жуда кўп боғбонлари токни жуда баланд қилиб ўстиришмайди. Одатда токлар белгача ёки ундан бир оз баландроқ қилиб ўстирилади. Токни эса махсус таянчларга боғлаб қўйишади. Шунда токнинг новдалари ҳар томонга тарқалиб ўсиши мумкин.\nОта Боғбон. Боғбон эса узумзорнинг қўриқчиси. У узумзорнинг эгаси ёки ижарага олган киши бўлиши мумкин. Боғбоннинг ягона мақсади мумкин қадар новдалардан кўпроқ ҳосил териб олиш. Соғлом ва яхши парвариш қилинган узумзор мўл-кўл ҳосил гаровидир.\nСиз ва мен новдалармиз. Узумзорда боғбон асосан новдаларга кўпроқ эътибор қаратади. Чунки улар ҳосил беради. Новдаларни махсус тиргакларга боғлаб тиклаб қўйишади. Чунки иложи борича кўпроқ қуёш нурини кўриши керак. Бу уларнинг яхши ҳосил беришига сабаб бўлади. Боғбон кўпроқ ҳосил бериши учун новдаларни мароқ билан хомток қилади. Бу манзара бир оз ғалати кўринса ҳам бир нарсани сўрамоқчиман. Исо нега айнан ўлишига бир неча соат қолганида узумзор, ток ва новдалар ҳақида гапирди? Исо шогирдларига энди янгига фикрлашни ўргатиш вақти етганини биларди. Исо улар ўз келажагига Худонинг назари билан қарашни ўргатди. У шогирдларини ерда ҳеч нимага тушунмаган ҳолда қолдириб кетишни хоҳламади. Худо сизнинг ҳаётингизда қандай рол ўйнайди? У ҳар доим ҳам сиз кутгандек ишлайдими? Ҳосил нима? Бу саволларга жавоб олиш учун келгуси суҳбатларимизни мунтазам тинглаб боринг. Бу ҳақиқатлар ва бу суҳбатлар сизнинг атрофингиздаги нарсаларга бўлган қарашингизни ўзгартириб юборишига ишонамиз. Умрбоқий ҳосил тилаб қоламиз.\nОдаматонинг 1 гунохи, дунёни гунохкор қилди\nХақиқатни рад этманг


Открытый урок: "Менинг Ватаним-Қозоғистон" - классному руководителю, планирование\n4.1.1.1 асар мазмунини тўлақонли тушуниш, баъзи бир жиҳатла-рини аниқлаш, ўқиганининг сабаб-оқибатларини аниқлаш учун саволлар бериш ва жавоб бериш; 4.2.9.1 турли манбалардан зарур ахборотни топиш, ишлов бериш, хулосалаш ва сабаб-оқибат алоқадорлигини чизма сифатида кўр-сатиш; 4.3.4.1ўқитувчи ёрдамида асарнинг тузилиши, услубини тако-миллаштириш, мустақил холда танқидий нуқтаи назардан баҳо-лаш ва лексик, орфографик, пунктуацион хатоларни топиш ва тузатиш. Барча ўқувчилар: матннинг мазмунини тушуниб, баъзи бир жиҳатларни аниқлаш учун саволларга жавоб беради; Ўқувчиларнинг асосий қисми: матнннинг тузилишини мус-тақил ҳолда танқидий нуқтаи назардан баҳолай олади;\nФан номи: Адабий ўқиш 2-дарс\n4.1.1.1 асар мазмунини тўлақонли тушуниш, баъзи бир жиҳатла-рини аниқлаш, ўқиганининг сабаб-оқибатларини аниқлаш учун саволлар бериш ва жавоб бериш;\n4.2.9.1 турли манбалардан зарур ахборотни топиш, ишлов бериш, хулосалаш ва сабаб-оқибат алоқадорлигини чизма сифатида кўр-сатиш;\n4.3.4.1ўқитувчи ёрдамида асарнинг тузилиши, услубини тако-миллаштириш, мустақил холда танқидий нуқтаи назардан баҳо-лаш ва лексик, орфографик, пунктуацион хатоларни топиш ва тузатиш.\nБарча ўқувчилар: матннинг мазмунини тушуниб, баъзи бир жиҳатларни аниқлаш учун саволларга жавоб беради;\nЎқувчиларнинг асосий қисми: матнннинг тузилишини мус-тақил ҳолда танқидий нуқтаи назардан баҳолай олади;\nАйрим ўқувчилар: интернетдан Ватанимиз ҳақида маълумотлар топиш ва дафтарларига ёзади. Лексик, орфографик, пунктуацион хатоларни топади ва тузатади.\n1. Асар мазмунини тўлақонли тушуниш, баъзи бир жиҳатларини аниқ-лаш, ўқиганининг сабаб-оқибатларини аниқлаш учун савол-лар беради ва жавоб бера олади;\n2. Турли манбалардан зарур ахборотни топиш, ишлов бериш, хуло-салаш ва сабаб-оқибат алоқадорлигини чизма сифатида кўрсата олади;\n3.Ўқитувчи ёрдамида асарнинг тузилиши, услубини такомиллаш-тириш, мустақил холда танқидий нуқтаи назардан баҳолай олади ва лексик, орфографик, пунктуацион хатоларни топади ва тузата олади.\nАсосий терминлар: Ватан, мустақил, бепоён, жаннатмакон\nТаянч сўзлар: жаннатмакон, навқирон, сайёҳ.\nДиалог: -Ватанимизнинг ҳақиқий эгалари кимлар деб ўйлайсиз? -Ўзликни англаш нима?\nЎз-ўзини таниш, бадиий меҳнат, дунётаниш.\nВатан ҳақида тушунчага эга\n(Ў.Ё) Ўқувчиларнинг назарини янги мавзуга қаратиш мақсадида, хис қилиш, сезиш қобилиятини ривожлантириш мақсадида қуйидаги усулдан фойдаланиш. Ўқувчиларнинг кўзларини юмадилар. Сувларнинг шилдириб оқиши, қушларнинг сайраши, шамолнинг секин дарахтларни тебратиши каби манзараларини кўрсатилади.Кўзларини очиб, нималарнинг товушини эшитганини топадилар ва видеороликдан кўрсатилади.\nСариқ, қизил, яшил рангли қоғозлардан сомалёт ясаш кераклиги айтилади. Сомалётнинг бир қанотига ўтган мавзуни мустаҳкамловчи саволлар, иккинчи қанотига эса қисқача яхши тилак ёздириш . Сомалётларни бир-бирига қараб учирадилар ва қушларнинг қанотига ёзилган тилак ва саволларни ўқиб, жавоб берадилар.\nСамалётларнинг рангига қараб гуруҳларга бирикадилар:\n1-гуруҳ: Қизил рангдагилар «Осмонўпар тоғлар» 2-гуруҳ: Яшил рангдагилар «Дарахтзор ўрмонлар» 3-гуруҳ: Сариқ рангдагилар «Бепоён далалар» Бугунги дарс мавзуси аниқланади ва дарс мақсади тушунтирилади.\nА4 қизил, сариқ, яшил рангли қо-ғозлар\n(ЎЁ,Г) 1-топшириқ. Матнни диққат билан ўқинг ва мазмунини сўзланг. « Адабий тўгарак» усулидан фойдаланиб, гуруҳларга топшириқ бериш.\n1-гуруҳ: «Савол қўювчилар». Матнни ўқиб, мазмунини тушуниб, баъзи бир жиҳатларни аниқлаш учун саволлар тузади;\n2-гуруҳ: «Сўзловчилар». Саволларга жавоб бериб, матнни тушунтиради;\n3-гуруҳ: «Маълумот тўпловчилар» Матндаги қизиқарли маълумотларни тўплайдилар.\nМатнни ўқиб, мазмунини тушуниб, баъзи бир жиҳатларни аниқлаш учун саволлар тузади;\nСаволларга жавоб бериб, матнни тушун-тиради;\nМатндаги қизиқарли маълумотларни тўп-лайдилар.\nГуруҳлар бир-бирини изоҳли баҳолайди.\n2- топшириқ. (Ж) “Мухбир” усулидан фойдала-ниб, ўқувчилар жуфтлашиб туриб олади ва мух-бир қўлида микрафон ушлаб савол беради, иккин-чи ўқувчи саволларга жавоб беради. Масалан:\n-Ватанимизнинг ҳақиқий эгалари кимлар деб уй-лайсизлар?\n-“Мухбир” усулидан фойдаланиб, ўқувчи-лар жуфтлашиб бир-бириларига савол бе-ради ва жавоб беради.\nТовушли баҳолаш: Бунда мухбирлар суҳбат бе-рувчиларнинг ҳар жавобларига товуш бериш ор-қали баҳолаб боради\nСаралаш учун ижодий иш :\nБарча ўқувчилар: 5-топшириқда берилган шеър-ни ифодали ўқинг ва мазмунини тушунтиринг;\nЎқувчиларнинг асосий қисми: 4- топшириқ. Ватан ҳақидаги ҳикматларни ўқинг ва мазмунини тушунтиринг;\nАйрим ўқувчилар: Интернетдан Ватанимиз мустақиллигининг биринчи беш йиллигидаги энг муҳим воқеалари ҳақида маълумотлар тўпланг ва дафтарингизга ёзинг.\n-Шеърни ифодали ўқийди ва мазмунини тушунтиради;\n-Ватан ҳақида ҳикматларни ўқийди ва мазмунини тушунтиради;\n-Интернетдан Ватанимиз мустақиллиги-нинг биринчи беш йиллигидаги энг муҳим воқеалари ҳақида маълумотлар тўплайди ва дафтарларига ёзади.\nДам олиш дақиқаси: «Алифбо тизими» усули. Бунда ўқувчилар алфавит тартиби билан мавзуга оид сўзлар айтади.\nМасалан: А- ажойиб\nБ- бепоён; В- ватаним; Г- гўзал; Д-донғи кетган; Ж-жаннатмакон ва шундай давом этади.\nТелефон ёки ноутбук\nУйга вазифа. 5- топшириқдаги шеърни ёдлаш.\nҚайта боғланиш: “Суҳбат” усули орқали бажа-рилади. Бу усул орқали ўқувчилар ўзига ҳисоб бе- риш, билимини аниқлаш ва текшириш, баҳолаш, танқидий фикрлаш қобилиятларини ривожланти-ради.\nШеърни ифодали ўқийди ва мазмунини тушунтиради;\nВатан ҳақида ҳикматларни ўқийди ва мазмунини тушун-тиради;\nИнтернетдан Ватанимиз мус-тақиллигининг энг муҳим воқеалари ҳақида маълумот-лар тўплайди ва дафтарларига ёзади.\nГрафикали баҳолаш, то-вушли баҳолаш. Қайта боғланиш:«Суҳбат»


16 май 2021, Тошкент вақти: 08:01\nЕвропа Иттифоқининг атроф-муҳит агентлиги раҳбари Ставрос Димас Жанубий Европада кузатилаётган ўрмон ёнғинлари каби фавқулодда ҳолатларни бартараф қилиш учун ЕИ тезкор кучларини ташкил этиш зарурлигини таъкидлади.\nУнинг айтишича, ўрмон ёнғинлари катта ҳудудларга тарқалиши олдини олиш учун камида 10 та самолёт шай ҳолатда туриши керак.\nҲозирда ЕИга аъзо 27 давлат, шунингдек, Исландия, Лихтенштейн ва Норвегия фавқулодда ҳолатларда тез ҳаракат қила оладиган кучлар учун маблағ йиғишга киришган.\nБу йил Туркияда об-ҳаво меъёрдан ортиқ қуруқ келгани учун омборлардаги сув сатҳи кескин камайди. Шу боис, Анқара шаҳри ҳокимлиги 1 августдан бошлаб аҳолини чекланган миқдорда ичимлик сув билан таъминлаш режасини ишлаб чиқди. Мазкур режага кўра, Туркия пойтахти ҳар бири тўрт миллион аҳолига эга бўлган икки қисмга бўлинган. Ичимлик сув шаҳарнинг бир қисмига узатилаётган пайтда бошқа қисмида сув бўлмайди. Бу ҳолат 48 соатгача давом этиши мумкин.\nАнқара ҳокими Мели Гўкчек маҳаллий телевидениега берган интервьюсида ичимлик сув таъминотидаги бу тартиб беш ойгача давом этиши мумкинлигини, агар кузда ёғингарчилик кўп бўлиб вазият яхшиланса, чеклов бекор қилинишини билдирди\nГерманияда йил давомида ёмғир ёғади, осмон бир йилда саккиз ой булут бўлади. Шунга қарамай, Германия қуёш нуридан энергия ишлаб чиқарувчи дунёдаги етакчи давлатдир. Ҳозир Болтиқ денгизига туташ ҳудудларга ўрнатилган қуёш коллекторлари дунё бўйича қуёш нуридан олинаётган электр энергиясининг 55 фоизини етказиб бермоқда.\nОлимлар глобал иқлим исиши олдини олишнинг самарали йўлларидан бири қайта тикланувчан энергия, яъни қуёш, шамол ва тўлқин кучидан фойдаланиш, деган фикрда.\nАҚШ олимлари ўтказган тадқиқотлар натижасига кўра, глобал иқлим исиши оқибатида денгиз суви илиб, шамол йўналишлари ўзгарган. Шу боис, сўнгги юз йил ичида Атлантика минтақасида бўронлар сони икки баробар кўпайган.\nОлимлар инсон фаолияти, хусусан, автомобиль, завод ва фабрикалардан чиқаётган зарарли газлар ер атрофига тўпланиб иқлим исишига, бу эса, ўз навбатида, бўронлар ва бошқа табиий офатлар тез-тез содир бўлишига олиб келиши тўғрисида анча вақтдан бери баҳслашиб келади.


Россия, Туркия ва АҚШ бош штаблари раҳбарлари Анталияда Сурия ва Ироқдаги вазиятни муҳокама қилишади\nРоссия Қуролли кучлари бош штаби раҳбари Валерий Герасимов маълум қилдики, у Туркия ва АҚШдаги ҳамкасблари билан Анталия шаҳрида учрашув ўтказади. РИА Новости агентлиги Россия Мудофаа вазирлигига асосланиб хабар беришича, учрашувда томонлар Сурия ва Ироқдаги вазиятни муҳокама этишни режалаштиришган.\n«Россия Қуролли кучлари бош штаби бошлиғи, армия генерали Валерий Герасимов, Туркия Қуролли кучлари бош штаби бошлиғи Х.Аккар ва АҚШ армияси штаб бошлиқлари бирлашган қўмитаси раҳбари Жозеф Данфорд Анталия шаҳридаги уч томонлама учрашувда иштирок этишади. Маросимда Сурия ва Ироқдаги вазият муҳокама қилиниши режалаштирилган», — дейилган хабарда.\nҚайд этилишича, Сурия ва Ироқ масаласидан ташқари, Яқин Шарқ минтақасидаги ҳудудий хавфсизлик масаласи ҳам муҳокама мавзуси бўлади.


Усмон Тошев нима учун терма жамоага асосан "Пахтакор" ва "Бунёдкор"дан футболчилар жалб этилганини изоҳлади\n4 июль, 2018, 14:32\nТеглар:CAFA U-16 чемпионати | Усмон Тошев\nХабарингиз бор эртадан Тошкентда “CAFA U-16 championship” мусобақаси старт олади. Ушбу мусобақада иштирок этувчи Ўзбекистон U-16 терма жамоаси бош мураббийи Усмон Тошев нима сабаб терма жамоага асосан “Пахтакор” ва “Бунёдкор” клубларидан футболчи жалб этганини изоҳлаб берди.\n- Ҳар бир жамоада селекция бўлади. Бу клуб бўладими ёки терма жамоами, бунинг аҳамияти йўқ. Асосийси, селекция тун-у, кун давом этади. Сиз ўз жамоангизда энг яхшилари бўлишини истайсиз. Аммо рақиб жамоа сафида қайсидир футболчи сизга ёқиб қолса, албатта уни қалам билан ўзингиз учун алоҳида белгилаб қўясиз. Селекция ўзи шунақа. U-16 терма жамоасини қабул қилиб олаётган пайтимда менга 65 нафардан ошиқ футболчиларнинг рўйхатини беришди. Терма жамоалар бўлими ҳар бир термага номзод ўйинчиларни кузатиб юришади. Шу боис улар томонидан танлаб олинган футболчилар рўйхатини менга беришди. Шундан кейин дарҳол мураббийларга қўнғироқ қилиб, ўша ўйинчилар ҳақида маълумотлар тўплай бошладим. Кейин эса “Пахтакор”, “Бунёдкор”, умуман Тошкент жамоаларининг машғулот ва ўйинларини бориб кўрдим. Чунки таркибга эътибор берган бўлсангиз “Пахтакор”, “Бунёдкор” каби жамоалардан номзодлар кўпроқ. Масалан, 6 таси “Пахтакор”, 10 таси “Бунёдкор”дан. Нима учун фақат шу иккала клубдан ўйинчиларни олди деб ҳамма ўйлаши мумкин, тўғрими? Лекин ўша “Бунёдкор”дан чақирилган 10 та футболчидан фақат 1 ёки 2 таси тошкентлик холос. Қолганлари Фарғона, Самарқанд, Урганч ёки яна бошқа вилоятлардан келишган. “Пахтакор” ёки “Бунёдкор” 2002 йилда туғилган футболчиларнинг энг сараларини ўз вақтида бошқа вилоятлардан олиб келган. Чунки уларда футбол учун шароитлар яхшироқ. Масалан, Тошкендан Урганчга футбол учун ким боради? Аксинча, у ердан Тошкентга келишади. Шу боис таркиб масаласида саволлар келиб чиқмаслигини истардим. Лекин мен йигитларни саралашда давом этяпман. Чунки терма жамоада иш бошлаганимга ҳали кўп вақт бўлмади. “CAFA U-16 championship” мусобақасини ўтказиб олганимиздан кейин селекцияни янада кучайтириш учун ўзим вилоятларга чиқиб 2002 йилларда туғилган футболчиларни саралаб оламан. Бунинг учун Андижон, Фарғона, Наманган, Қарши, Нукус каби шаҳарларга бораман.\nУсмон Тошев: Бундай иссиқ ҳавода тўп тепиш жуда қийин


ЎзА - ЖИНОЯТ ҲАҚИҚАТИ ВА АДОЛАТ. Ким ютади, ким ютқазади?\n31.07.2018 14:55 Чоп этиш версияси\nЖИНОЯТ ҲАҚИҚАТИ ВА АДОЛАТ. Ким ютади, ким ютқазади?\nЖорий йилнинг 27 июль куни Президент Шавкат Мирзиёев раислигида жиноятчиликнинг барвақт олдини олиш борасидаги ишларнинг бугунги ҳолати, бу борада ички ишлар органлари ва бошқа давлат идораларининг масъулиятини янада ошириш, тизимда мавжуд муаммо ва камчиликларни бартараф этиш масалаларига бағишланган видеоселектор йиғилишида кўтарилган оғриқли муаммолар ҳар биримизни шу ҳақда жиддий ўйлашга ундади.\nЙиғилишда жорий йилнинг 6 ойида юртимизда қайд этилган жами жиноятларнинг 30 фоизида ёшларнинг қўли борлиги ачинарли аҳвол экани айтилди.\nДавлат раҳбари бунинг сабабини ёшлар ягона ғоя, ягона мақсадлар йўлида жипслашмаётгани, таълим-тарбия ва бандликни таъминлашда кўплаб тизимли муаммолар ҳал этилмаётгани билан изоҳлади.\nМаълумки, бир йилда 600 мингдан зиёд йигит-қиз мактаб, лицей ва коллежларни битиради. Уларнинг 10-15 фоизигина олий ўқув юртлари талабаси, деган номга муяссар бўлади. Хўш, қолганлари-чи? Улар эртага ким бўлиши ҳақида сизу биз бош қотираяпмизми? Ёш авлоднинг ана шу катта бир “армияси” эътибордан четда қолса, ким ютадию ким ютқазади?\nАлбатта, бу барчамизни бирдай ўйлантирадиган масала. Президентимиз ташаббуси билан ёшларнинг ҳуқуқ ва манфаатларини тўла таъминлаш, уларнинг ташаббусларини, ғояларини рўёбга чиқариш, умуман, ёш авлодни ҳар томонлама қўллаб-қувватлаш мақсадида Ўзбекистон ёшлар иттифоқи тузилди, унга кўп ваколатлар берилди. Айни пайтда мазкур иттифоқ йирик-йирик лойиҳаларни амалга оширмоқда. “Yoshlar – kelajagimiz” Давлат дастури қабул қилинди.\nЁшлар масаласи бўйича ҳатто парламентда ҳам махсус тузилмалар ташкил этилди. Хусусан, Олий Мажлис Қонунчилик палатасида Ёшлар масалалари бўйича комиссия, парламентнинг юқори палатаси – Сенатда эса Ёшлар, маданият ва спорт масалалари қўмитаси ташкил қилинди. Видеоселектор йиғилишида қайд этилганидек, Хотин-қизлар қўмитаси, “Оила” илмий-амалий тадқиқот маркази ва аҳоли билан тўғридан-тўғри ишлайдиган бошқа ташкилотлар, ҳокимликлар, ички ишлар бўлимларида ёшлар бўйича ўринбосар лавозими жорий этилди.\nБироқ, яратилаётган бундай шароитлар, тузилаётган нуфузли тармоқ бирликлари, ажратилаётган маблағлар, кўрилаётган чора-тадбирлар кўламига қарамасдан ёшлар ўртасидаги жиноятчиликка батамом барҳам бериб бўлмаяпти.\nКўринадики, Президентимизнинг бу борада қайғуриб, ташвиш тортаётгани, жойлардаги масъуллар ёшлар томонидан содир этилаётган ҳар бир жиноят бўйича муҳокамаларни ўзлари ташкиллаштириши ва сабабларини аниқлаши, оммавий ахборот воситаларида бевосита чиқиб, маълумот бериши даркор, деган талабни қўяётгани бежиз эмас. Шундагина ҳар бир жиноятнинг илдизигача етиб бориш, сабабларини аниқлаб, келгусида унинг олдини олишда самарага эришиш мумкин бўлади. Акс ҳолда, ҳамма жиноятчиликка қарши курашиш иммунитетини шакллантириш ўрнига унинг оқибатлари билан овора бўлиб қолаверади.\nБиз айни масала юзасидан барча давлат ташкилотлари, вазирлик ва идоралар, жамоат ташкилотлари қаторида бу йўналишдаги ўз ишларимизни қайта кўриб чиқишимиз, фаолиятимизни жонлантиришимиз лозим, деган хулосага келдик. Тўғри, Олий Мажлис Қонунчилик палатасининг Ёшлар масалалари бўйича комиссияси ёшлар, хотин-қизлар бандлигини таъминлаш, ёшлар тадбиркорлигини ривожлантириш, улар ўртасида жиноятчиликнинг олдини олиш борасида ибратли ишларни амалга оширди. Бироқ, бу ишлар бугунги воқелик олдида етарли эмаслиги аён бўлиб турибди.


Jan. 16, 2018, 12:34 p.m. 10384\nГерманиянинг Spiegel нашри Football Leaks билан ҳамкорликда, «Барселона» ҳужумчиси Лионель Мессининг янги шартномаси ҳақидаги маълумотларни ошкор қилди.\nУнга кўра, футболчи 4 йилда ярим миллиард евро ишлаб топиши мумкин.\n- Мессининг шартномаси учта қисмдан иборат. Биринчиси – футболчининг ўзи билан, иккинчиси – Leo Messi Management S.L. компанияси билан (футболчининг имиж ҳуқуқи билан шуғулланади), учинчиси – Мессининг хайрия фонди билан.\n- Агар Месси шартномада кўзда тутилган 4 мавсум давомида ўйнаса, ҳар бир мавсуми учун 106 млн евро олади. Агар «Барселона» треблга эришса, Месси ФИФА томонидан йил футболчиси деб топилса, у ҳолда 122,5 млн евро олади. Баъзи ҳисоб-китобларга кўра, Мессининг маоши «Барселона» иш ҳақи бюджетининг 40% ташкил қилиши мумкин.\n- «Барселона» солиқлар бўйича қарзидан қутулиш учун, Мессига қўшимча пул ажратади. Аввалги шартнома бўйича, бу 23,1 млн евро миқдоридаги бонус шаклида бўлган. Янги шартномада бу Мессининг маоши ичига киритилган.\n- 2013 йили «Реал» Мессини 250 млн евро эвазига сотиб олмоқчи бўлган. Қизиғи шундаки, Флорентино Перес ва Месси оиласи ўртасидаги музокара парвоздаги самолётда амалга оширилиши кўзда тутилган. Бироқ, «Барселона» Лионель маошини оширганидан сўнг, у клубда қолишга қарор қилган.\n- Мессининг янги шартномаси бўйича музокаралар унинг отаси Хорхе туфайли чўзилиб кетган. Битим 30 июнь куни имзоланган (Неймарнинг «ПСЖ»га кетишидан бир ой олдин). 18 июль куни «Барса» бу ҳақда эълон қилмоқчи бўлган, бироқ Хорхе алоқага чиқмай қўйган. У трансфер бозоридаги ўзгаришлардан хавотир олган бўлиши мумкин. Натижада, томонлар имзоланган шартнома бўйича қўшимча музокара ўтказганлар ва бу ҳақда 25 ноябрь куни эълон қилинган. Футболчининг товон пули 300 млн евродан 700 млн еврога оширилган.\n18 Октябрь 8846\n14 Октябрь 23517


Тадбиркор фаолияти юзасидан махсус пресс-тур ташкил этилди.\nДавлат раҳбари томонидан яқинда бўлиб ўтган учрашув чоғида тадбиркор ҳамда ишбилармонларга алоҳида рағбат ва эътибор кўрсатиш юзасидан жойларда раҳбарларга алоҳида вазифалар белгилаб берган эди.\nМиробод туман ҳокимлиги томонидан бу йўналишда ҳаракатлар бошланган. Жумладан, Савдо саноат палатасининг туман бўлими томонидан кўпчиликнинг эътиборини тортган соҳа - қўёнчилик билан шуғулланаётган тадбиркорнинг фаолияти юзасидан махсус пресс-тур ташкил этилди.\nТошкент шаҳар Миробод тумани Эски отчопар махалласида яшовчи Мамажанов Хасан қуёнчилик билан шуғулланиб келмоқда. Тадбиркор ўз фаолиятини бир жуфт қуён билан бошлагани, йиллар давомида ушбу сохадаги тажрибаси ўсиши натижасида қуёнларнинг турини бир нечтага кўпайтиргани, уларнинг аксарияти чет элдан келтирилгани ҳақида таъкидлаб ўтди.\nХозирги кунда ушбу соҳадаги билим ва тажрибаларини тадбиркор ўз ижтимоий тармоқларида обуначилар билан бўлишади. Сухбат доирасида тадбиркор бир нечта наслдор қуёнлар хақида қисқача маълумот берди. Масалан: “Сатин” наслига мансуб қуён Европа мамлакатларидан келтирилган бўлиб, бир йилда тўрт марта тўртадан насл олиниб асосан тери ва гўшт махсулотлари йўналишларида парваришланади.\nМамажанов Хасан келажакда қуёнчилик йўналишини ривожлантириш мақсадида “Ўзбекистон қуёнчилари” клубини очишни мақсад қилган. Ушбу режаларини амалга ошириш учун Савдо-саноат палатаси Миробод туман бўлими амалий ёрдам бериши таъкидланди.


ФРАКЦИЯ ЎЗ ФАОЛИЯТИДАН ҚОНИҚАДИМИ?.. - Ўзбекистон овози газетаси\nОлий Мажлис Қонунчилик палатасидаги Ўзбекистон ХДП фракцияси матбуот анжумани ўтказди. Унда 2018 йилда амалга оширилган ишлар юзасидан фракция раҳбари Ҳотамжон Кетмоновнинг маълумоти тингланди.\nТаъкидландики, партия фракцияси ўз фаолиятини танқидий таҳлил қилиб, давлат раҳбарининг Парламентга йўллаган Мурожаатномасидаги депутатлар ишини такомиллаштиришга қаратилган кўрсатма ва таклифлари асосида янгича йўналишда ташкил этди. Қонун ижодкорлиги жараёни сифат ва сон жиҳатдан сезиларли равишда ўсди. Хусусан, ўтган йили фракция йиғилишларида 175 қонун лойиҳаси кўрилган. Уларнинг 17 тасига фракция ташаббуси билан концептуал ўзгартиришлар киритилган.\nҚонунчилик палатасига киритилган қонун лойиҳалари бўйича фракция аъзолари ишлаб чиққан 315 таклифнинг 220 таси қонунларни қабул қилиш жараёнида инобатга олинган. «Марказ-вилоят-туман» тизими орқали 145 та қонун лойиҳаси партия ташкилотлари ва депутатлик гуруҳларига муҳокама учун юборилиб, 500 га яқин таклиф олинган. Фракциянинг 12 нафар аъзоси Қонунчилик палатаси депутатлари томонидан тайёрланган 17 та қонун лойиҳасини ишлаб чиқишда ташаббускор бўлишган. Фракция аъзолари пухта ишланмаган, деб баҳолаган қонун лойиҳалари билдирилган фикр-мулоҳазалар асосида қайта кўриб чиқилиб, муҳокамаларга киритилган.\nШунингдек, «Сиёсий партияларни молиялаштириш тўғрисида»ги Қонуннинг 7-моддасига, «Фуқароларнинг давлат пенсия таъминоти тўғрисида»ги Қонуннинг 37-моддасига ўзгартишлар киритиш, «Иссиқлик таъминоти тўғрисида»ги ҳамда «Имконияти чекланган болаларнинг таълим олиши ва ижтимоий интеграцияси тўғрисида»ги қонун лойиҳалари партия фракцияси ташаббуси билан ишлаб чиқилаётгани алоҳида таъкидланди.\nНогиронлиги бўлган шахслар ҳуқуқларини ҳимоя қилиш, мазкур соҳада давлат сиёсатини юритишда амалга оширилаётган ислоҳотлардан келиб чиқиб, Ногиронлар, Кўзи ожизлар, Кар-соқовлар жамиятлари билан ҳамкорлик янада яхшиланган. Жумладан, «Ногиронлиги бўлган шахсларнинг ҳуқуқлари тўғрисида»ги қонун лойиҳаси чуқур ўрганилган ва мазкур соҳа бўйича ҳудудлардаги учрашувларда аниқланган 100 га яқин муаммо фракцияда муҳокама қилинган. Натижада 50 дан ортиқ таклиф ишчи гуруҳига тақдим этилган.\nПрезидент Мурожаатномасида Олий Мажлиснинг назорат-таҳлил фаолиятига ҳам алоҳида тўхталиб, самарасиз назорат ёки қуруқ мажлисларнинг кераги йўқлиги қайд этилган эди. Шундан келиб чиқиб, партия фракцияси ташаббуси билан ўтган давр мобайнида Соғлиқни сақлаш вазирининг парламент эшитуви, Бандлик ва меҳнат муносабатлари, Соғлиқни сақлаш ҳамда Қурилиш вазирлари иштирокида 3 марта «Ҳукумат соати» ўтказилган. Меҳнат ва ижтимоий масалалар қўмитаси билан ҳамкорликда 5 марта, Фан, таълим, маданият ва спорт масалалари қўмитаси билан бир марта тегишли вазирликларнинг ахборотлари эшитилди. Эшитувлар депутатларнинг ўз сайловчилари билан бўлиб ўтган мулоқотлари даврида кўтарилган долзарб муаммолар асосида ташкиллаштирилган бўлиб, уларда маҳаллий Кенгаш депутатларининг иштирокини таъминлаш амалиёти жорий қилинган.\nЖойларда аниқланган муаммолар юзасидан 24 депутатлик сўрови юборилган. Назорат-таҳлил ишлари давомида фракция аъзолари аралашуви билан 100 га яқин ногиронлиги бўлган шахснинг мурожаатлари ҳал этилган.\nМаълумотга кўра, сайловчилар билан учрашувлар давомида 8122 хонадонга кириб борилган ва 50206 нафар фуқаро билан мулоқот ўтказилган. Мазкур учрашувларда 10295 та масала кўтарилган. Уларнинг асосий қисми уй-жой, коммунал хизмат кўрсатиш, транспорт ва йўл қурилиши, соғлиқни сақлаш, бандлик, банк-кредит, таълим, савдо ва маиший хизмат кўрсатиш соҳаларига тааллуқлидир. Мурожаатларнинг аксарияти (90 фоизга яқини) ҳудудларнинг ўзида маҳаллий мутасаддилар билан муҳокама қилиниб, амалий ёрдам бериш чоралари кўрилган. Қолганлари Қонунчилик палатасида тегишли вазирлик-идораларнинг раҳбар ва масъуллари иштирокида кенгайтирилган йиғилишларда муҳокама қилинган. Айрим масалалар юзасидан тушунтириш сўраб, тегишли соҳалар раҳбарларига депутатлик сўровлари юборилган. Депутатлар кўмагида 156 нафар фуқаро доимий ишга жойлаштирилган, 125 нафар фуқаронинг тиббий-ижтимоий хизматдан фойдаланиш ҳуқуқи таъминланган, 568 та хонадонга суюлтирилган газ баллонлари етказиб берилган, 56 та савдо ва маиший хизмат кўрсатиш объекти банк терминаллари билан таъминланган.\nЎзбекистон ХДП фракциясининг 2018 йилдаги фаолияти билан боғлиқ асосий кўрсаткич ва рақамлар шулардан иборат.\nАнжуманда, шунингдек, жорий йилда амалга оширилиши режалаштирилаётган устувор вазифаларга ҳам тўхталиб ўтилди. Журналистлар парламент назорати, ишламаётган қонунлар, давлат дастурларининг ижросида депутатларнинг роли ҳамда яна бошқа қатор масалаларда ўзларини қизиқтирган саволлар билан мурожаат қилди. Саволларга фракция раҳбари ва аъзолари жавоб берди.\nМатбуот анжуманида ЎзХДП фракцияси аъзолари ўз фаолиятидан қониқмаётгани, олдинда жуда муҳим вазифалар тургани алоҳида таъкидланди.


Алишер Қодиpов Қашқадарёда қандай масалаларни кўтарди? - EFFECT.UZ\nАлишер Қодиpов Қашқадарёда қандай масалаларни кўтарди?\n. 11:20 | 30.09.2021\n“Миллий тикланиш” демократик партиясидан Президентликка номзод Алишер Қодировнинг сайловчилар билан учрашувлари давом этмоқда. Номзод кеча 29 сентябрь куни Қашқадарё вилоятига етиб келди ва сайловолди учрашувини Саидо Насафий номидаги вилоят ахборот-кутубхона маркази фаолияти билан танишувдан бошлади.\n1943-йилда шаҳар кутубхонаси сифатида фаолиятини бошлаган марказ бугун 300 мингга яқин китоб фондига эга. Кутубхонада жорий йилда 3 млрд сўмлик қурилиш-таъмирлаш ишлари амалга оширилиб, шарт-шароитлар янада яхшиланди.\nШундан сўнг, Қашқадарёлик сайловчилар билан учрашув бошланди. Қарши шаҳрида ўттган учрашувни ишончли вакил Сайфулла Махматмўминов очиб, номзоднинг таржимаи ҳоли билан таништирди. Қодиров Қашқадарё ҳақида гапирар экан, бу юрт Насафийлар, Кешийлар юрти эканини, Амир Темурни аллалаган, Абдулла Ориповга қалам тутқазган Ватан эканини таъкидлади.\n– Шу боис, ҳар доим Қашқадарёга келган одамни ҳаяжон босади. Сўнгги беш йилда мамлакатимизда амалга оширилаётган ислоҳотлар натижаларини Қашқадарёда, вилоят халқи кундалик ҳаётида кўриш мумкин, – деди номзод.\nҚашқадарё учрашувида ҳам асосий эътибор тарбия ва таълим тизимини ислоҳ қилиш, ўқитувчиларга қулай шарт-шароитлар яратиш, замонавий ўқув қўлланмалари тайёрлаш, энг асосийси, педагогикани ўз ҳаётининг мазмуни деб билган мутахассисларни тайёрлаш масалаларига қаратилди.\n– Мактабларда ҳам ҳунар ўргатишга катта эътибор қаратиш керак. Ҳатто олий маълумотли инсоннинг ҳам қўлида албатта ҳунари бўлиши лозим. Ёшларда бой бўлишнинг ягона йўли олий маълумот олиш деган тушунча бор. Бу нотўғри қарашдир. Мактабларда 7-синфдан кейин болаларнинг қизиқишига қараб гуруҳларни шакллантириш лозим. Улар орасида эртанги кунимизнинг тадбиркорлари, ҳунармандлари, илмга иқтидорлари бор . Давлатни ана шундай инсонлар бойитади. Фақат уларни тўғри тарбиялаб, тўғри йўлга солсаккина мақсадга эришамиз.\nБундан ташқари Алишер Қодиров “Гендер тенглиги” масаласига алоҳида тўхталиб, жумладан шундай деди:\n– Аёлларнинг аввало она эканини эсдан чиқармаслигимиз лозим. Уларга оилада ҳам, жамиятда ҳам муносиб шароит яратиб беришимиз керак. Бу билан оғриқли жиҳат –оилаларнинг ажралиб кетиши олдини ҳам олган бўламиз. ХДПдан кўрсатилган номзод гендер тенглиги орқали аёлларни ҳурмат қилишга чақиряпти. Лекин биз азалдан оналар, қизларимиз, аёлларимизнинг ҳурматини жойига қўйиб келган халқмиз. Бу биз учун аллақачон миллий қадриятимизга айланиб бўлган.\nПрезидентликка номзод ўқитувчиларга зарур шароитлар яратиш масаласига ҳам эътибор қаритилиши кераклигини айтди:\n– Ўқитувчини бой қилишимиз керак. Маошидан машина минсин, таътилини хорижда ўтказсин. Аммо савиясиз ўқитувчилар бу сафда бўлмаслиги керак. Шу маънода, биз тарбиячилар, педагогларнинг янги авлодини шакллантиришимиз лозим!, – деди “Миллий тикланиш” номзоди.\nTeglar:«Миллий тикланиш» демократик партияси, Алишер Қодиров, Қашқадарё вилояти\nТайсон: “Усик ва Жошуа мени энг зўр давримдаги формамда енгиб қўйишига ишоняпсизми?”\nШахмат: ЖЧ саралаш турнирида Ўзбекистондан кимлар иштирок этишмоқда?\nҚашқадарёда 1910- йилда туғилган аёл овоз берди\n«Агар одамлар мени тушунмаётган бўлса менга овоз бермайди» – Алишер Қодиров


Собиқ прокурор Рашид Қодиров жиноят иши бўйича Олий суд янги маълумотларни тақдим этди\nБугун, 25 июнь куни Ахборот ва оммавий коммуникациялар агентлиги анжуманлар залида «Суд-ҳуқуқ соҳасидаги ислоҳотлар» мавзусида матбуот анжумани ташкил этилди.\nТадбирда Олий суд раисининг жиноят, фуқаролик, маъмурий, иқтисодий, мурожаатлар билан ишлаш бўйича ўринбосарлари, АКТ ва ахборот хавфсизлиги бошқармаси ва матбуот хизмати бошлиқлари иштирок этишмоқда.\nОлий суд вакилларидан собиқ бош прокурор Рашид Қодиров иши қандай кетаётгани бўйича маълумот сўралди.\n«Тошкент шаҳар судида Рашид Қодиров иши доирасида 13 киши иши кўриляпти. Ҳозирда иш коллегия маслаҳатида. Яқин орада эълон қиламиз», дея Олий суд вакили сўзларини келтирмоқда Kun.uz нашри.\nЎз навбатида бошқа собиқ бош прокурорлар Ихтиёр Абдуллаев ва Отабек Муродов бўйича ҳам саволлар берилган. Олий суд вакиллари бу борада суд бўйича ваколатга эга эмаслиги, бу ишларни кўраётганлар бошқалигини маълум қилишган.\nЎзбекистоннинг собиқ бош прокурори Рашиджон Қодиров 2018 йил февралида қўлга олинган эди. Унга нисбатан Жиноят кодексининг 165 (товламачилик), 205 (ҳокимият ёки мансаб ваколатини суиистеъмол қилиш) ва 210 (пора олиш) моддалари билан жиноят иши қўзғатилган.\nЎтган йилнинг июнь ойида Бош прокуратура собиқ бош прокурор иши бўйича 24 шахсга нисбатан айблов эълон қилинганини билдирган эди . 2019 йил 7 январь куни жиноят ишлари бўйича Юнусобод туман судида Рашид Қодировга нисбатан ёпиқ суд жараёни бошланган.\nАйни вақтда иш доирасида қўлга олиниб, суд қилинаётганларнинг расмий рўйхати йўқ.\n2018 йил февралида жиноят иши бўйича бош прокурорнинг собиқ ўринбосарлари ҳамда Тошкент вилоятининг собиқ прокурорлари бўлмиш Жамшид Файзиев ва Улуғбек Суннатов ушлангани хабар қилинган.\nПрокуратура томонидан турли вақтларда берилган маълумотларда ушбу иш доирасида Тошкент шаҳар прокурорининг коррупция ва иқтисодий жиноятлар бўйича собиқ ўринбосари, «Антибиотик» лақабли адлия маслаҳатчиси Мирағлам Мирзаев ва унга яқин бўлган бошқа прокурорлар номи тилга олинган.\nКиритилди: 13:31 25.06.2019. Ўқилди: 1968 марта. Фикрлар сони: 0 та.\nМудофаа вазирлиги делегацияси Халқаро авиакосмик ва му...


Тарновбоши | Shosh.uz\nБош саҳифа » Тошкент маҳаллалари » Тарновбоши\nТАРНОВБОШИ – Себзор даҳасидаги қадимги маҳалла. Тахтапул, Дарвозакент, Себзор, Коҳота маҳаллалари билан чегарадош бўлган. Архив материалларига кўра, 19-аср охирларида Тарновбошида 24 хонадон, 1 масжид бўлиб, элликбошининг исми Тош оқсоқол деб аталган. Аҳолиси (асосан, ўзбеклар) ҳунармандчилик, савдо-сотиқ, деҳқончилик ва боғдорчилик (Юнусобод, Оқтепа, Болтамозор мавзеларида) билан шуғулланган. Тарновбошида, шунингдек, мактаб, тегирмон, темирчилик устахонаси, баққоллик дўконлари ва бошқалар бўлган (20-аср боши). Ҳозир ҳудудида замонавий турар жой бинолари қурилган.\n«ТАРНОВБОШИ» МАҲАЛЛАСИ (Шоҳсанам кўчаси, 58) – Ҳамза туманидаги маҳалла. А.Назаров, Акмал Икромов, К.Худойбердиев, «Янгиобод» маҳаллалари билан чегарадош. 1958 йил 1-уй қуриш комбинати қурилиши муносабати билан ерлик аҳолига Тарнауштепанинг жануби-шарқ томонидан ер ажратиб берилган. 1966 йилдаги Тошкент зилзиласи натижасида 2- уй қуриш комбинатити қурилиши муносабати билан шу ҳудуддаги собиқ «Победа» колхози ўрнида ташкил этилган «XXI партсъезд» с-зи ишчилари учун ер участкалари ажратилиши сабабли «Қозоқ маҳалла» вужудга келган. 1968 йил Ҳамза (ҳозирги Яшнобод) тумани ташкил этилганда маҳалла номи «Тарновбоши» деб ўзгартирилган. Аҳолиси 2012 киши. Маҳалла ҳудудида ўрта мактаб, сув спорт саройи мавжуд. Маҳаллада Ўзбекистонда хизмат кўрсатган санъат арбоби Сайфиддин Жалилов яшаган.\nTags Toshkent Тарновбоши энциклопедия\nPrevious Оилавий маросимлар (Тошкент шаҳри мисолида)\nNext Происхождение топонима “Андижан”\nPost Views: 137 ТОРКЎЧА, Толкўча – Кўкча даҳасидаги қадимий маҳалла. Каттаҳовуз, Дарбоза маҳаллалари ва Бўзсув …


ОТМга имтиҳон топшириш учун тўлов миқдори қайта кўриб чиқилиши мумкин - Халқ сўзи\n10:38 13 Май 2019 Жамият\nОлий таълим муассасасига имтиҳон топшириш учун тўлов миқдори қайта кўриб чиқилиши мумкин. Бу ҳақда Адлия вазирлиги томонидан ўтказилган “Қонунчиликдаги янгиликлар” брифинги ва матбуот анжуманида маълум қилинди.\nТадбирда қарор билан ёшларга яратиб берилаётган қўшимча имтиёзлар ҳақида ҳам айтиб ўтилди. Бу борада кутилаётган қулайликлардан бири сифатида Давлат тест маркази бош бошқарма бошлиғи Барно Ражабов маълумот бериб ўтди: “Абитуриентларни шу пайтгача қийнаб келаётган масалалардан бири ДТМ рухсатномаларини қай вақтда олиши эди. Одатда, ушбу рухсатномалар имтиҳон арафасида 31 июлга қадар (шу куни ҳам) тарқатиларди. Ўтган йил мисолида айтадиган бўлсак, тест синовлари 15 кун давом этгани сабабли абитуриентларнинг ушбу рухсатнома билан боғлиқ мурожаатлари кўп бўлди. Уларнинг аксари Тошкентга келиб-кетишда ортиқча оворагарчилик ва харажатларнинг олдини олиш билан боғлиқ эди, албатта. Биз ҳам шу мақсадларни кўзлаб бу йилдан ДТМ рухсатномаларини бевосита Давлат тест маркази сайтидан фойдаланиб ўзига тегишли рухсатномани юклаб олиши мумкин ва шу асосда тегишли ўқув биносига кириб-чиқиши таъминланишини назарда тутяпмиз”.


Равшан Бозоров қандай мураббий? » Lochinlar.UZ\n» Тахлил » Равшан Бозоров қандай мураббий?\nИккинчи даврадан «Навбаҳор» бошқарувини асли сурхондарёлик бўлган Равшан Бозоров қўлга олди.\nҲозиргача Бозоров бошчилигида жамоамиз 8 учрашув ўтказиб, 3 марта йирик мағлубиятга учради. Барча йирик мағлубиятлар Тошкент жамоаларидан қабул қилиб олинди - «Локомотив» 5:0, «Обод» 3:0, «Пахтакор» 5:1. Саккиз учрашувда 7 очко жамғарилди, холос. Ўзи Бозоров қандай қилиб «Навбаҳор»га келиб қолди? «Норин»да ишлаб юрган чоғларда жа катта натижага эришмаганди. Шунчаки, таркиб нисбатан кучлилиги учун дастлабки даврани кучли тўртликда якунлади. Мана, ҳозир Вали Келдиев мураббийлигида «Норин» умуман мағлубиятга учрагани йўқ. Тўғриси, Келдиевни Р.Бозоровдан кучли мутахассис деб биламан. Равшан Бозоров мураббийликда қандай ютуққа эришган? Ҳеч қандай! Келидев бўлса «Машъал» ўринбосарлари билан чемпион ҳам бўлган.\nШунчаки, нимага асосланиб Бозоров «Навбаҳор» постига келиб қолганлиги тушунарсиз. Майли, янги мураббий келди. Лекин қани натижа? Антирекордларни янгилаб юрилаверадими? Аниқ айтаман, янги мавсумдан жамоага яна янги мураббий келади. У ҳам кўп ўтмай кетиб, бошқаси келади. Ўрганиб қолдик бунга. Ким келса ҳам аввало натижа кўрсатиши лозим. Ҳар ҳолда «Навбаҳор» кеча пайдо бўлган жамоа эмас!\n«Пахтакор»га қарши учрашув олдидан бир нарса диққатимни тортди. Ўйин бошланишидан бир соат аввал Р.Бозоров, Р.Дўрмонов, М.Байрамовлар захира ўриндиғига ўтирволиб, мириқиб, «қотишиб» суҳбатлашиб ўтиришди. Суҳбат ўйинчилар майдонда тайёргарлик кўриб бўлгунча давом этди. Барака топгур, «раздевалка»га кириб, футболчиларни руҳиятини кўтарсанг бўлмасмиди? Бугун ғалаба керак бизга, мухлислар учун ўйнайлик деб ҳар хил фикрлар айтса бўлардику! Хуллас, жамоага гапи ўтадиган мураббий керак!\nРавшан Бозоров қанақа мураббий ўзи?скачать dle 10.4фильмы бесплатно


Ўзбекистонликлар Рамазон ойини ўсимлик ёғи кескин қимматлаб кетган шароитда кутиб олди.\nНархлар, айниқса, сўнгги ҳафта ичида осмонга ўрлади: бир ҳафта олдин 1 литри 21 минг сўм бўлган кунгабоқар ёғ 14 апрелда 24 минг сўмга чиқди. Умуман эса, мутахассислар айрим озиқ-овқат маҳсулотлари нархи 34 фоизгача кўтарилганини айтмоқда.\nСўнгги ҳафталарда Ўзбекистонда бир қатор озиқ-овқат маҳсулотлари қимматлаб кетгани айтилмоқда. Бироқ умумий фонда, айниқса, ўсимлик ёғининг кескин қимматлагани сезилади.\nМонополияга қарши курашиш қўмитасига кўра, “санитария қоида ва меъёрларига мувофиқ республика бўйича йилига 300 минг тоннадан ортиқ ўсимлик ёғи талаб этилади. 2020 йилда аҳоли истеъмоли учун 450 минг тоннадан зиёд ўсимлик ёғи муомалага чиқарилган бўлиб, шундан ярмидан ортиқроғи импорт қилинган”.\nЎзбекистонда ёғ-мой ишлаб чиқарувчилардан бири – Қўқон ёғ-мой комбинати раҳбарияти вакили қимматчиликни ёғ хом ашёси нархи ўтган йилдан бери “100 фоизга ҳамда жаҳон бўйлаб озиқ-овқат нархлари 30 фоизга ошиб кетгани” билан изоҳлади: “2020 йили кунгабоқар ва зайтун ҳосилининг бутун дунё бўйлаб кам бўлгани сабабли жаҳон мамлакатларида ёғ кескин қимматлаб кетди. Ўзбекистонда эса, чигит қимматлаб кетди”.


Ўзбекистонда яна бир хорижий институт филиали очилиш арафасида\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ўзбекистонда яна бир хорижий институт филиали очилиш арафасида\t14:25, 05 март 2016\tОлий таълим вазирлигида Корея фан ва технологиялар институти (KAIST – Korea Advanced Institute of Science and Technology) делегацияси билан учрашув бўлиб ўтди.\nДелегацияга KAIST Молия факултети декани Жан Ку Канг раҳбарлик қилди. Учрашувда KAIST бизнес-мактабининг Ўзбекистондаги филиалини ташкил этиш масаласи муҳокама қилинди.\nДелегация раҳбари муайян келишувга эришилган тақдирда Тошкент шаҳрида KAISTнинг филиали очилиши ҳақида хабар берди. Кореялик вакиллар дастлабки босқичда молия факултетига 200 нафар талабани қабул қилиш ва қабул квотасини ошириш имкониятлари тўғрисида маълумот беришди. Шунингдек, филиалда иқтисодиёт факултети очилиши ҳам режалаштирилмоқда.\nДелегация аъзолари Ўзбекистонда бу каби ўқув муассасаларини очиш шарт-шароитлари ва Ўзбекистон фуқаролари учун мақбул бўлган тўлов миқдори, квотани тўлдириш масалалари билан қизиқдилар.\nСуҳбат давомида Жан Ку Канг учрашув иштирокчиларига ушбу таълим муассасасида бакалавр, магистратура ва докторантура дастурлари бўйича кадрларнинг комплекс тайёргарлиги олиб борилиши борасида маълумотлар берди.\nKAIST муҳандислик ва техник тайёргарликка иҳтисослашганига қарамай, унда молия ва банк иши, хусусан, хусусий секторни молиялаштириш, корпоротив молиялаштириш, молиявий маркетинг ва бошқа соҳалар бўйича мутахассислар тайёрланади. Университетнинг Жанубий Корея пойтахти ва бошқа шаҳарларидаги бўлимларида беш мингга яқин талаба таҳсил олади. КАИСТ Олий бошқарув мактаби, молия ва бухгалтерлик ҳисоби олий мактаби, Информацион технологиялар ва ОАВни бошқариш Олий мактаби, Табиатни муҳофаза қилиш олий мактаби йўналишларида талабаларга таълим беради.\nKAIST бизнес-мактаби менежмент соҳасида Ғарб тадқиқотларини қўллаш ва таълим беришда етакчи бўлиб келмоқда. Унинг асосий ғояси тўғри стратегиялар танлай билувчи, режаларни амалга оширувчи ҳамда қўйилган мақсадларга самарали йўллар орқали эришувчи етакчи кадрларни тайёрлашга қаратилган. KAIST бизнес мактаби нуфузли технологияга йўналтирилган бошқарув мактабига айланиш ва жамиятда ўз ўрнига эга бўлган мутахассисларни тайёрлашни мақсад қилиб қўйган.


yozyovon.uz - ТАГ ЗАМИРИДА ИНСОН МАНФААТЛАРИ\nТАГ ЗАМИРИДА ИНСОН МАНФААТЛАРИ\n2020-11-11 11:53:19 28\nМустақил Ўзбекистонда олиб борилаётган ислоҳотларнинг мазмун моҳияти ва аҳамиятини халқимизга етказиш мақсадида бутун республикамиз бўйлаб “Янги Ўзбекистон – янгича дунёқараш” маънавий-маърифий тарғибот тадбирлари ўтказиляпти.\nТуманимизда дастлаб Қатортол МФЙдаги маданият марказида “Янги Ўзбекистон – янгича дунёқараш” маънавий-маърифий тарғибот тадбири кўргазмали тарзда ташкилланди. Тадбирни туман ҳокими ўринбосари М.Ҳатамов очиб, унинг мазмун-моҳиятига, кейинги уч йилда юртимизда амалга оширилган бунёдкор ишларига атрофлича тўҳталди.\nҚатортол МФЙ раиси А.Мирзакаримов “Обод қишлоқ” дастури доирасида амалга оширилган ишларни тилга олиб, ўзгаришлардан халқимиз миннатдорлигини айтди.\nТуман маданият бўлимининг “Ёзёвон наволари” дастаси аъзоларининг жонли ижродаги қўшиқлари тинглаб, жозибали рақсларини томоша қилган иштирокчилар уларни олқишлаб турдилар. Марғилон санъаткорлари спектаклларидан парчалар ижро этдилар.\nРеспублика тарғибот гуруҳи аъзоси, Тошкент Давлат юридик университети ректори, юридик фанлари доктори Р.Ҳошимов, ТАТУ Фарғона филиали директори, техника фанлари доктори А.Расулов, филиал директори ўринбосари Б.Жалилов тадбирда сўз олишиб, Ўзбекистоннинг жаҳон ҳамжамиятидаги ўрни, эришилаётган ютуқлар, замонавий технологияларни кириб келиши, буларнинг барчасининг тагида инсон манфаатлари турганини таъкидладилар.\nТадбир иштирокчиларига шу ҳудуддаги мактаб ўқувчилари ўз қўллари билан тайёрлаган кўргазмалар, тадбиркорлар ишлаб чиқарган маҳсулотлар, ёш спортчиларнинг чиқишлари намойиш этилди.\nКўргазмали тарғибот тадбирида вилоят ҳокими ўринбосари Ф.Қосимов, туман сектор раҳбарлари иштирок этдилар.\nМаҳаллаларда тарғибот тадбирлари давом этяпти.\nР.ШОДМОНОВ олган суратлар.


Павлодар ва Омск вилоятлари ўзаро савдо-иқтисодиёт алоқаларини мустаҳкамлашаяпти | Қозоғистон янгиликлари: Сўнгги хабарлар «Kazakh TV» каналида | Kazakh TV\nПавлодар ва Омск вилоятлари ўзаро савдо-иқтисодиёт алоқаларини мустаҳкамлашаяпти. Ўтган йилдан бошлаб иккита чегараолди минтақалар ўртасида товар айланмаси бир неча марта ошди. Бизнес ҳамжамиятларнинг қўшма корхоналар барпо қилишга интилиши туфайли бунга эришилди. Яқинда Павлодарга бир гуруҳ россиялик тадбиркорлар ташриф буюришди. Мезбонлар омсклик бизнесменларга инновациявий ишлаб чиқаришлар билан таништирдилар, қатор меморандумлар имзоланди.\nНУРБЎЛАТ СЕЙТМАҒАМБЕТОВ, ВИЛОЯТ ИНДУСТРИЯВИЙ-ИННОВАЦИЯВИЙ ТАРАҚҚИЁТ БОШҚАРМАСИ РАҲБАРИ:\n- Режаларимизда товар айланмасини камида 15 фоизга кўтариш кўзланган. Ва бу маррага эришиш учун барча имкониятлар бор. Бизнинг ҳисобга кўра, товар айланмаси, шу жумладан Россия Федерациясига экспорт 20 фоизгача ўсиши кутилмоқда.\nБугунги кунда Омс вилояти ташқи савдо айланмасининг деярли 30 фоизи мамлакатимизга тўғри келади. Фақат Павлодар корхоналарининг ўзи Россияга умумий қиймати бир миллиард доллардан зиёд маҳсулот жўнатди. Экспорт ҳажми 27 фоизга ортди.\nОЛЬГА ФЕДУЛОВА, ОМСК САВДО-САНОАТ ПАЛАТАСИ ПРЕЗИДЕНТИ:\n- Биз Павлодар вилояти хўжаликлари учун қишлоқ хўжалик машиналари етказиб беришни ривожлантиришни истардик. Шунингдек, биргаликда қишлоқ хўжалик маҳсулотларини қайта ишлаш майдончалари ташкил қилиш, ва балки баъзи қишлоқ хўжалиги маҳсулотларини алмаштиришни истардик.\nИкки мантақанинг ҳамкорлигида анъанавий йўналишлар – машинасозлик, туризм, химия соҳаси, агросаноат мажмуаси асосий ўрин тутади. Ҳамкорликнинг янги жабҳаси – ускунасозликда россияликлар узоқ муддатли ҳамкорлик таклиф қилишаяпти.\nАННА КОЛОКОЛОВА, ОМСК ВИЛОЯТИ ЭКСПОРТНИ ҚЎЛЛАБ-ҚУВВАТЛАШ МАРКАЗИ БОШЛИҒИ ЎРИНБОСАРИ:\n- Гап ҳамкорликда қўшма корхоналар тузиш ҳақида бориши ҳам мумкин. Масалан, асбоб-ускуналарни Қозоғистонда, яъни, эҳтимол Павлодар вилояти ҳудудида ҳам йиғишимиз мумкинлиги режалаштирилаяпти.\nПавлодардаги ушбу полипропилен маҳсулотлари ишлаб чиқарувчи ички ва ташқи бозорларда мустаҳкам мавқе эгаллаган. Аммо у эришилган марраларда қолиш ниятида эмас. Корхона минтақанинг экспорт салоҳиятини кучайтириш ниятида ишлаяпти.\nЎЛЖАС ИҚЛАСОВ, ПОЛИМЕР МАҲСУЛОТЛАР ИШЛАБ ЧИҚАРИШИ РАҲБАРИ:\n- Маҳсулотимиз юқори сифатли ва экологик жиҳатдан мутлақо хавфсиз. Шунинг учун ҳам хорижда жуда харидоргир. Маҳсулотнинг 35 фоизини Россияда, 15 фоизи яқин хорижий мамлакатлар – Қирғизистон, Ўзбекистон ва Тожикистонда сотаяпмиз.\nЗавод яқинда экспортга йўналтирилган яна бир линияни ишга туширди. Ушбу корхонада эндиликда метил-трет-бутил эфир и полипропилен ишлаб чиқарилади. Биг-беглар ёки, бошқача айтганда, юмшоқ контейнерларга 500 килограммдан 60 тоннагача юк ортиш мумкин. Шу кунларда корхона қуввати йилига 1 миллион донани ташкил этади, аммо эҳтиёж туғилган тақдирда бу кўрсаткични 2 миллионгача кўтариш мумкин.\nПолипропиленПавлодар вилоятиҚирғизистонбигбегускунасозликОмск вилоятисавдо-иқтисодиёт


“Рома” мухлисларига битта яхши ва битта ёмон хабар!\n20 апрель, 11:59\nЭлдор Шомуродов “Рома”да ўйнаётгани боис, ушбу клубга мухлислик қилаётган ҳамюртларимиз ҳам кўп. Уларнинг қизиқишини инобатга олиб, Рим клуби фаолиятига доир хабарларни эътиборингизга ҳавола қилишни давом эттирамиз.\nАввал нохуш хабар ҳақида.\nЧемпионлар лигаси йўлланмаси учун курашиш имкониятини сақлаб турган “Рома”ни А Сериянинг навбатдаги учрашувида жиддий синов кутиб турибди. Жозе Моуриньо шогирдлари 23 апрель куни Миланда амалдаги чемпион ва бу йил ҳам скудеттога даъвогарлик қилаётган “Интер” меҳмони бўлади. Ҳар икки жамоанинг ўз олдига қўйган мақсадига эришиш имкони борлиги уларни фақат ғалаба учун тўп тепишга мажбур қилмоқда.\n“Наполи”га қарши учрашувда римликларнинг ишонган ўйинчиси Николо Дзаньоло оёғида оқриқ сезгани учун ўзини алмаштиришларини сўраган эди. Пойтахт клуби мухлисларини муҳим ўйин олдидан етакчилардан бирининг шикастланиши хавотирга солди.\nКейин Дзаньолонинг ўзи ижтимоий тармоқлардаги саҳифаси орқали саломатлиги жойида эканини хабар берди.\nШунга қарамай, Николо “Интер”га қарши учрашувни барибир ўтказиб юборади. Маълумотларга қараганда, 22 ёшли ҳужумкор футболчининг “Наполи” билан ўйинда огоҳлантирилгани туфайли сариқ карточкалари сони кўпайиб кетган ва у навбатдаги баҳсни ўтказиб юборишга мажбур.\nАгар Дзаньоло ўйнамаса, Жозе Моуриньо жамоага муваффақият келтираётган икки ҳужумчили тактик схемасидан воз кечишига тўғри келади. 12 та ўйиндан бери ютқазмаётган “Рома” бош мураббий ҳужум чизиғида Тэмми Абрахам ва Николо Дзаньолони ўйнатиб келаётган эди. Мутахассислар “Интер” билан бўладиган ўйинда португалиялик мутахассис бир ҳужумчига таянган ҳолда таркибни бошқача шакллантиришини таъкидламоқда.\nБундан ташқари, “Рома” Николо Дзаньолосиз ўйнашни ўрганиши ҳам керак. Чунки бу футболчи клубнинг янги битимини қабул қилмади ва ёзда бошқа клублардан бирига ўтиб кетиши мумкин.\nАйни пайтда ҳужумкор футболчига Италия ва Англиянинг етакчи клубларидан жиддий чорловлар бўлмоқда ва “Рома” агар бу трансфер учун 60 миллион евро миқдорида маблағ тикадиган клуб бўлса, Дзаньолони қўйиб юборишга тайёрлигини билдирган.\nИталия футболининг истеъдодли вакилларидан ҳисобланган бу плеймейкернинг амалдаги шартномаси 2024 йилнинг ёзигача тузилган.\nДзаньоло жорий мавсумда барча турнирларда 36 маротаба майдонгатушиб, еттита гол урди ва саккизта голли пас оширди.\nЯхши хабар шундаки, ёзда “Рома”ни “Манчестер Юнайтед” юлдузи Неманья Матич кучайтириши кутилмоқда.\nЯқинда 33 ёшли сербиялик ярим ҳимоячи мавсум охирида “Манчестер Юнайтед”дан кетишга қарор қилганини маълум қилди.\nНеманьянинг манчестерликлар билан шартномаси мавсум охирида якунланаётган боис тажрибали чарм тўп устасини эркин агент сифатида бепул сафга қўшиб олиш имконияти бор.\nМатич маҳоратли ярим ҳимоячи қидираётган “Рома”дан таклиф олди. Tuttomercatoweb сайтининг маълум қилишича, Рим клуби вакиллари футболчи билан боғланиб, уни пойтахтга олиб келиш бўйича ишларни бошлаб юборган.\nЖозе Моуриньо Матичнинг имкониятларини жуда яхши билади ва уларни юқори баҳолайди. Португалиялик мутахассис “Челси”ни бошқарганида Неманья Матич унинг қўл остида ўйнаган. Кейин “Манчестер Юнайтед”ни қабул қилиб олган Моуриньо сербиялик ўйинчини бу жамоага ҳам олиб ўтди. Матич ўшандан бери Манчестерда ўйнаб келмоқда.\nЭнди Моуриньо ва Матич ўзаро ҳамкорликни учинчи жамоа – “Рома”да давом эттиришга яқин турибди.\nСербия футболининг энг ёрқин ўйинчиларидан ҳисобланган Неманья Матич “Манчестер Юнайтед” ва “Челси”дан ташқари ўз юртида “Кошица” ва Португалияда “Бенфика” клублари шарафини ҳам муносиб ҳимоя қилган.\n2017 йилдан бери “Манчестер Юнайтед”да ўйнаётган Матич жорий мавсумда барча турнирларда 28 маротаба майдонга тушиб, иккита голли пас оширди.\nТажрибали футболчи Сербия терма жамоаси сафида 48 та ўйинда қатнашиб, рақиблар дарвозасига бир жуфт тўп киритган.\nЎзбек ҳужумчиси бундай ўйнашида Европанинг кучли чемпионатларига кетади!\nБуни фақат Моуриньо эплаган\nЕвропадаги лигада биз билган ва билмаган легионерларимиз...\nЎзбекистон терма жамоаси футболчиси Россия премьер-лигаси клуби билан узоқ муддатли шартнома имзолади!\nЎзбек легионери гол урса, бу жамоа ютқазмаяпти!\nМоуриньо битта қўнғироқ билан катта трансферни ҳал қилди!


22:05, 07.11.2020 // 104040\nЖо Байден АҚШнинг сайланган президенти деб эълон қилинди\nАҚШ оммавий ахборот воситалари, хусусан, Associated Press, CNN, The New York Times, ABC News, Fox News ва бошқалар 7 ноябрь, шанба куни Жо Байденни АҚШнинг сайланган президенти деб эълон қилди. Президент сайлови 3 ноябрь куни ўтиб бўлган, бироқ овозларни ҳисоблаш жараёни ҳамон давом этмоқда.\nОАВ ҳисоб-китобларига кўра, президентликка номзоди Демократик партиядан кўрсатилган собиқ вице-президент Жо Байден Пенсильвания штатида ғалаба қозонган ва президент сайловида ғолиб чиқиш учун танловчиларнинг камида 270 та овози керак бўлган ҳолатда 273 та овоз эгасига айланган. Айни вақтда, Fox News’нинг ёзишича, Байден жами 290 та овозни қўлга киритган.\nАҚШнинг амалдаги президенти Дональд Трамп эса, ОАВ ҳисоб-китобларига кўра, ҳозирча танловчиларнинг 213 та ёки 214 та овозини қўлга киритган. Трампнинг сайлов штаби вакиллари улар сайлов натижалари устидан судга шикоят қилишини яна бир бор маълум қилди. Трампнинг баёнотида таъкидланишича, Байден «ўзини ёлғондан ғолибдек кўрсатиб, шошилмоқда» ва «пойганинг тугашига ҳали анча бор».\nАйни вақтда, медиа-магнат Руперт Мёрдокка тегишли ва Трамп ҳокимият тепасида бўлган ўтган вақт давомида уни қўллаб-қувватлаб келган ОАВлар, айнан — Fox News, Wалл Street Жоурнал ва New York Post ҳам ўз оҳангини ўзгартириб, амалдаги президентни мағлубиятни тан олишга, шу йўл билан қилган ишлари ва миллионлаб тарафдорларининг ҳурматини сақлаб қолишга чақирмоқда.\nThe New York Times’нинг ёзишича, 77 ёшли Байден 20 январь куни АҚШнинг 46-президенти сифатида қасамёд қилади ва ушбу лавозимни эгаллаган тарихдаги энг кекса шахсга айланади.\nCNN маълумотига кўра, Жо Байден яқин вақт ичида миллатга мурожаат билан чиқиш қилади. У аллақачон баёнот тарқатиб, унга ва сайланган вице-президент Камала Харрисга билдирилган ишонч учун Америка халқига миннатдорлик билдирган.\n«Америка, буюк мамлакатимиз етакчиси сифатида мени танланганингиз мен учун катта шараф. Бизни олдинда мураккаб иш кутиб турибди, бироқ сизга шуни ваъда қиламан: мен — менга овоз берган-бермаганлигингиздан қатъи назар — барча америкаликлар учун президент бўламан», — деб ёзди Жо Байден Twitter’даги саҳифасида.\nThe New York Times’нинг қўшимча қилишича, сайланган вице-президент Камала Харрис ушбу лавозимдаги «биринчи аёл, биринчи қора танли аёл, биринчи келиб чиқиши ҳинд бўлган америкалик аёл ва муҳожирлар қизи бўлган биринчи аёл» сифатида тарихга киради.\nДональд Трампни қандай эслаб қоламиз?\n«Ақлли эмас, балки даҳо»: Трамп президентлигининг энг ёрқин лавҳалари (фотогалерея)


Шинжоннинг Корла шаҳрида хавфсизлик чоралари кучайтирилган - BBC Uzbek - Dunyo\nСўнгги янгиланиш 9 март 2013 - 12:12 GMT\nХитойнинг Шинжон-Уйғур мухториятида миллий низолар оқибатида тўрт киши ўлган, саккиз киши жароҳат олгани хабар қилинган.\nМаҳаллий расмийларга кўра, Корла шаҳрида юз берган ҳодисада одамлар пичоқбозликдан ҳалок бўлишган.\nБи-би-си мухбири Шинжондаги миллатлараро муносабат 2009 йилги уйғурлар ва ханлар ўртасидаги қонли тўқнашувлардан буён ҳамон жуда нозиклигича қолаётганлигини айтади.\nКорла шаҳри полиция томонидан ўраб олинган.\nПолиция навбатдаги тартибсизликлар ва қурбонларнинг олдини олиш мақсадида бу қарорга келинганини билдирган.\nТартибсизликлар шаҳарнинг тижорат қисмида жойлашган Интернет клублардан бирида ярим кечаси 2-3 орасида келиб чиққан. Тўполонда ҳалок бўлган ва яраланган орасида уйғурлар ҳам хитойлар ҳам борлиги айтилган.\nҲодиса ҳақида гувоҳлар Твиттер орқали хабар берганлар. "Корлада қотиллик рўй берди. видеоўйинлар салонида бошланган тўполонда 4 киши ўлдирилган, 13 киши яраланган", деб ёзишган.\nПолиция бу хабарларни тасдиқлаган ва ҳодиса бир қанча уйғурларнинг хитойларга ҳужум қилишидан келиб чиққан, деб айтган.\nБутун Жаҳон Уйғурлар Конгрессининг билдиришича, Корладаги ҳодиса шунчаки "бахтсиз ҳодиса" эмас, бу ҳукуматнинг Шинжондаги мусулмон уйғурларга нисбатан репрессив сиёсатининг давомидир.\nҚувғиндаги уйғурлар вакили Раҳит Дилхатнинг айтишича, полиция Корлада хавфсизлик чоралари баҳонасида ҳар бир уйда рейдлар ўтказган ва бир қанча уйғурларни ҳибсга олиб кетган.\nБу этник муаммоларнинг илдизи Хитой ҳукуматининг дискриминацион сиёсатига бориб тақалади, дейди Дилхат.\nХитой ҳукумати уйғурларни Шинжондаги қатор ҳужумларда айблаб келади. Бироқ мамлакат ташқарисидаги кузатувчилар бу айбловларнинг қанчалик қонунийлигини шубҳа остига олиб, уйғурлар томонидан хавфни бўрттириб, бу уларга қарши қаратилган сиёсатлигини таъкидлашади.\nХитойнинг Сина ахборот агентлиги юз берган ҳодиса туфайли йўл ҳаракати қисқартирилганини маълум қилган.\nУйғурлар жамоасининг билдиришича, Кулжа шаҳрида ҳам уйғур ва хитой талабалар орасида келишмовчиликлар келиб чиққан. Бироқ ҳодисага алоқадор хитой талабалар жавобгарликка тортилмай, фақат уйғурлар ҳибсга олинган.\nКорла ва Кулжадаги тўқнашувлар ҳақидаги хабарлар Пекинда Бутунхитой миллий вакиллар йиллик сессияси ўтаётган пайтга тўғри келган.\nҲуқуқ ҳимоячилари жаноб Си ҳукумати Пекиннинг илгариги раҳбариятининг Шинжон ва Тибетда этник озчиликларга нисбатан адолатсиз сиёсатини мерос қилиб олганини айтишади.\nАмерикадаги уйғурлар ассоциацияси президенти Олим Сейтоф Вашингтондаги анжуманда уйғурлар, тибетликлар, мўғуллар ҳамда бошқа этник озчиликларни камситиш ва босимлар катта норозиликларни келтириб чиқаришидан хавотир билдирган.\nУнинг таъкидлашича, Пекиннинг тарғибот машинаси хитойларни уйғурларга қарши қайраши натижасида 2009 йил июлда Урумчида тартибсизликларга замин яратиб берди ва камида 200 инсоннинг ёстиғини қуритди.\nБундай ҳодисалар уйғурларни тобора сиқувга олиниши, уларнинг маданий анъаналари, одатларига йўл бермаслик, ишга жойлашолмаслик, нормал яшаш шароитларини яратишларига тўсқинлик қилишни янада кучайишига сабаб бўлмоқда,- дейди Америкадаги уйғурлар ассоциацияси президенти.\nШинжонда тўрт киши ўлим жазосига ҳукм этилди\nШинжон Уйғур мухтор бўлгасидаги портлашда етти киши ҳалок бўлган